title: André Kertész

text: Hän palasi jälleen pörssiin mutta päätti lähteä Unkarista kokonaan, ensi sijaisesti päästäkseen eroon sen hetkisestä elämästä mutta myös päästäkseen opiskelemaan valokuvausta Ranskassa. Huolimatta Pariisin houkuttelevuudesta Kertészin äiti lopulta taivutti hänet toistaiseksi unohtamaan lähdön. Unelma Unkarista lähtemisestä ei toteutunut vielä vuosiin, joten hän jatkoi hiljakseen työtä pörssissä ja valokuvasi vain vapaa-aikana.


title: André Kertész

text: Vuonna 1923 Unkarin harrastelijavalokuvaajien yhdistys myönsi Kertészille hopeamitalin yhdestä hänen valokuvastaan, mutta sillä ehdolla, että hän painattaisi kuvan bromiöljy-tekniikalla. Kertész ei suostunut vaan hylkäsi mitalin ja otti mieluummin yhdistyksen kunniakirjan.


title: André Kertész

text: Hänet kuitenkin palkittiin, kun yhtä hänen kuvaansa käytettiin unkarilaisen uutislehden Érdekes Újságin 26. kesäkuuta 1925 ilmestyneen numeron kannessa. Lehti oli julkaissut yhden Kertészin valokuvan jo 25. maaliskuuta 1917 ilmestyneessä numerossa, mutta nyt oli ensimmäinen kerta, jolloin hänen kuvansa oli lehden kantena. Tuolloin hän oli jo tehnyt ratkaisun ja päättänyt lähteä kuvaamaan Pariisia ja käyttää hyväksi kaupungin taiteellisia aineksia.


title: André Kertész

text: Kertész muutti Pariisiin syyskuussa 1925 vastoin äitinsä toiveita ja jätti taakseen veljensä, tulevan vaimonsa ja setänsä Lipótin, joka kuoli vähän myöhemmin. Myös Jenő lähti Unkarista ja muutti Argentiinaan, mutta Elizabeth jäi odottamaan, että hänen tuleva miehensä olisi asettunut Pariisiin ja he voisivat elää yhdessä. Kertészistä tuli yksi niistä monista unkarilaissyntyisistä taiteilijoista, jotka muuttivat pois Itävalta-Unkarista. Muita olivat François Kollar, Robert Capa, Emeric Fehér ja Brassaï, eivätkä he olleet ainoita Pariisiin muuttaneita taiteilijoita. Tuohon aikaan sinne muuttivat Man Ray, Germaine Krull, joka osallistui näyttelyihin yhdessä Kertészin kanssa, sekä Lucien Aigner. Pariisissa hän sai niin arvostelu- kuin kaupallistakin menestystä, kun hänen kuviaan julkaistiin lehdissä sen jälkeen kun hän oli tehnyt tilaustöitä useille lehdille eri puolilla Eurooppaa Saksassa, Ranskassa, Italiassa ja Britanniassa. Kertész oli ensimmäinen valokuvaaja, joka piti yksityisnäyttelyn. Jan Slivinsky järjesti vuonna 1927 Sacre du Printemps -galleriaan näytteille 30 kuvaa. Seuraavina vuosina Kertészin kuvia oli monissa yksityisnäyttelyissä ja näyttelyissä muiden taiteilijoiden kanssa. Vuonna 1932 Julien Levyn Galleriassa New Yorkissa pidetyssä näyttelyssä hänen yhden vedoksensa hinta oli 20 dollaria, joka oli suuri summa laman ajan Yhdysvalloissa.


title: André Kertész

text: Kertész muutti etunimensä muotoon André ja käytti sitä nimeä koko loppuelämänsä. Dadaismi alkoi tuohon aikaan kiinnostaa monia valokuvaajia, ja siitä oli tulossa merkittävä suuntaus taiteilijoiden keskuudessa etenkin Ranskassa. Kertész tutustui pian suuntauksen jäseniin, ja yksi heistä, Paul Dermée, antoi hänelle nimeksi "Veli Näkijä" ja "Veli Näkevä silmä" hänen ensimmäisen yksityisnäyttelynsä aikana 1927. Se oli viittaus keskiaikaiseen luostariin, joissa kaikki munkit yhtä lukuun ottamatta olivat sokeita. Kertész jatkoi koko Pariisin-aikansa yhteyksien pitämistä muihin unkarilaisiin valokuvaajiin ja taiteilijoihin, ja myöhemmin hänestä tuli tähti heidän kanssaan pitämissään näyttelyissä. Hän vieraili useiden kuvanveistäjäystäviensä luona, ja kubismi teki häneen syvän vaikutuksen. Hän teki vapaa-aikaan muotokuvia muun muassa Piet Mondrianista ja Marc Chagallista, kirjailija Colettesta ja elokuvaohjaaja Sergei Eisensteinista. Vuonna 1928 Kertész lakkasi käyttämästä levykameroita ja siirtyi Leicaan, johon hän tottui varsin nopeasti. Tämän kauden aikana hän oli epäilemättä tuotteliaimmillaan, sillä hän otti kuvia päivittäin ja sai niitä julkaistuksi lehdissä koko 1920-luvun lopun, jolloin hän jakoi aikansa hyvin tarkkaan tilaustöiden ja oman valokuvaustyönsä kesken. 1930-luvulla Kertész sai hopeamitalin palveluksistaan valokuvauksen hyväksi Exposition Coloniale -näyttelyssä Pariisissa, johon hän osallistui.


title: André Kertész

text: Kertészin kuvia julkaisivat sellaiset ranskalaiset lehdet kuin Vu ja Art et Médecine, joille hän teki useita kansia. Hänen merkittävin journalistinen yhteistyökumppaninsa oli Vun ranskalainen toimittaja ja kustantaja Lucien Vogel, joka julkaisi hänen kuviaan ilman selittävää tekstiä ja julkaisi myös kuvareportaaseja useista aiheista. Kertész nautti kuljeskelusta Pariisissa ja sen ympäristössä kuvaamassa erilaisia aiheita, joita Vogel hänelle ehdotti. Kertésziltä tilattiin yksi hänen maineikkaimpia kuvasarjojaan, "Vääristymiä"-valokuvat vuodelta 1933. Se oli noin 200 valokuvan sarja kahdesta alastomasta naismallista eri asennoissa ja heidän kuvajaisistaan vääristyneinä peileissä, samanlaisia kuin ne, joita näkee huvipuistojen peilitaloissa. Toisinaan mallit Najinskaya Verackhatz ja Nadia Kasine olivat niin vääristyneitä, että raajat ja piirteet näkyivät peilikuvissa vain osittain. Muutamia kuvia ilmestyi 2. maaliskuuta ilmestyneessä numerossa niin sanotussa "tyttölehdessä" Le Sourire ja myöhemmin 15. syyskuuta 1933 Arts et métiers graphiques -lehdessä. Myöhemmin samana vuonna Kertész julkaisi vääristymäkuvista kirjan.


title: André Kertész

text: Lisää kirjajulkaisuja seurasi ensimmäisen valokuvakirjan "Enfants" ilmestyttyä. Hän omisti kirjan Elizabethille ja äidilleen, joka oli kuollut aiemmin samana vuonna Seuraava kirja, "Paris", ilmestyi 1934 ja oli omistettu hänen kahdelle veljelleen Imrelle ja Jenőlle. "Nos Amies les bêtes" ("Ystävämme eläimet") ilmestyi vuonna 1936 ja "Les Cathédrales du vin" ("Viinin katedraalit") 1937.


title: André Kertész

text: Perheensä ja useimpien muidenkin tietämättä Kertész oli 1920-luvun lopulla mennyt naimisiin ranskalaisen muotokuvaajan Rosza Kleinin kanssa, joka käytti nimeä Rogi André. Avioliitto oli lyhytaikainen, eikä hän puhunut siitä ennen kuin kuolinpäivänään pllakseen pahoittamatta Elizabethin mieltä. Vuonna 1930 hän lähti takaisin Unkariin tapaamaan perhettään. Kun hän 1931 palasi Pariisiin, Elizabeth tuli hänen mukaansa ollakseen elämänsä suuren rakkauden kanssa, vaikka tämän perhe vastusti sitä ankarasti. Sen jälkeen Elizabeth ja André eivät koskaan enää olleet erossa. Vaikka Kertészin äiti kuoli samana vuonna, Kertész ja Elizabeth avioituivat 17. kesäkuuta 1933. Sen jälkeen hänen sanotaan viihtyneen yhä vähemmän taiteilija- ja valokuvaajaystäviensä seurassa ollakseen uuden vaimonsa kanssa.


title: André Kertész

text: Kertészin solmiessa avioliiton kansallissosialistien valta Saksassa oli kasvamassa. Tilanne sai lehdet julkaisemaan juttuja poliittisista aiheita, ja monet lakkasivat julkaisemasta hänen kuviaan niiden puoluettomuuden ja epäpoliittisten aiheiden vuoksi. Siitä pitäen Kertész sai yhä vähemmän toimeksiantoja, ja Elizabethin suostumuksella hän alkoi suunnitella muuttoa New Yorkiin työskentelemään Keystonen toimistolle, jonka omisti Ernie Prince. Niinpä vuonna 1936, toisen maailmansodan uhan jo häämöttäessä työtön Kertész nousi Elizabethin kanssa SS "Washingtoniin" matkatakseen kohti Manhattania.


title: André Kertész

text: Kertész saapui vaimonsa kanssa New Yorkiin 15. lokakuuta 1936 aikeenaan saada uutta innostusta ja luoda mainetta valokuvaajana Amerikassa. Hän asui vaimonsa kaussa Beaux Arts Hotelissa Greenwich Villagessa. Heti tulostaan alkaen Kertész totesi elämän Amerikassa kovemmaksi kuin oli kuvitellut, ja niin alkoi se, mitä hän myöhemmin luonnehti sanoin "absoluuttinen tragedia". Hän oli joutunut eroon ranskalaisista taiteilijaystävistään, eivätkä amerikkalaiset suhtautuneet häneen yhtä ystävällisesti kuin pariisilaiset, kun heistä otettiin kuvia. Pian tulonsa jälkeen Kertész lähestyi Beaumont Newhallia, joka oli Museum of Modern Artin valokuvaosaston johtaja ja valmistelemassa näyttelyä Photography 1839–1937. Kun Kertész tarjosi Newhallille näyttelyyn kuvia Vääristymä-sarjasta, Newhall arvosteli niitä, mikä loukkasi Kertésziä, joka ei antanut sitä anteeksi koskaan. Siitä huolimatta Newhall otti kuvat ja asetti ne näytteille. Kertész avasi oman näyttelyn PM Galleryssa joulukuussa 1937. Viimeinen naula Kertészin arkun kanteen lyötiin, kun Keystonen toimisto, joka oli tarjonnut hänelle offsite-työtä, joka olisi vienyt hänet kuvajournalistina eri paikkoihin, sen sijaan työllistikin hänet koko työpäiviksi yrityksen studioon. Kertész yritti päästä käymään Ranskassa, mutta hänellä ei ollut rahaa, ja kun hän oli saanut kasaan riittävästi, toinen maailmansota oli puhjennut ja matkustaminen Ranskaan oli lähes mahdotonta. Ponnistelu englannin kielen kanssa oli omiaan vaikeuttamaan hänen tilannettaan. Hän oli selviytynyt ranskan kielen taidottomuudesta Ranskassa, mutta New Yorkissa, jossa hän jo tunsi olevansa ulkopuolinen, kielimuuri pahensi tilannetta.


title: André Kertész

text: Turhautumisen lisääntyessä kaupunkia kohtaan Kertész hylkäsi Keystonen ja ryhtyi etsimään muuta työtä sen jälkeen kun hänen esimiehensä Ernie Prince oli irtisanoutunut yhtiöstä 1937. Hän sai toimeksiannon Harper's Bazaarilta Saks Fifth Avenuen tavaralosta tehtävään juttuun huhtikuun 1937 lehteen. Lehti antoi hänelle töitä vielä muutamissa numeroissa, ja tulojensa täydentämiseksi Kertész otti toimeksiantoja myös Town and Country -julkaisulta. Vogue kutsui hänet lehteen töihin, mutta hän hylkäsi tarjouksen, koska pelkäsi, ettei voisi vilpittömän innostuneena kuvata sellaisia studiokuvia, joita muotimaailmassa nähdään. Sen sijaan hän valitsi Lifen ja aloitti jutulla The Tugboat. Määräyksestä huolimatta hän kuvasi muutakin kuin pelkästään aihetta eli hinaajia. Hän kuvasi koko satamaa ja sen tapahtumia. Siksi Life kieltäytyi julkaisemasta kuvia, ja Kertész tunsi jälleen turhautuvansa kaupunkiin ja sen valokuva-alan tukahtuneisuuteen.


title: André Kertész

text: 25. lokakuuta 1938 ilmestyneessä numerossaan Look lopulta julkaisi valokuvasarjan Palomies menee kouluun, mutta merkitsi kuvien tekijäksi Kertészin entisen esimiehen Ernie Princen.. Raivostunut Kertész suunnitteli, ettei koskaan enää työskentelisi kuvalehdille. Hänen kuviaan julkaistiin kuitenkin Coronet-lehdessä 1937, mutta häntä kohdeltiin töykeästi, sillä kun lehti julkaisi erikoisnumeron, jossa oli Coronetin "ikimuistettavia valokuvia", niiden joukossa ei ollut hänen kuviaan. Myöhemmin hän katkaisi kaikki siteet lehteen ja sen päätoimittajaan Arnold Gingrichiin. Sama toistui Voguen kesäkuun 1941 numerossa, joka oli omistettu valokuvaukselle Condé Nast Publishingin johtajan Condé Montrose Nastin kunniaksi. Vaikka Kertész oli tehnyt yli 30 tilattua kuvaesseetä ja -artikkelia Voguelle ja House and Gardenille, häntä ei huomioitu valokuvaajaluettelossa. Koska Kertészillä ja Elizabethilla oli Unkarin passit, Kertész leimattiin viholliseksi toisen maailmansodan vuoksi, eikä hän saanut kuvata ulkona eikä mitään, mikä liittyi valtion turvallisuuteen, ja myöhemmin häneltä otettiin sormenjäljet. Kertész ei halunnut joutua pidätettyksi eikä hankaluuksiin poliisin kanssa, sillä Elizabeth oli perustanut kosmetiikkayrityksen Cosmia Laboratories unkarilaisen ystävänsä kanssa, ja lopetti siksi tilaustyöt ja katosi valokuvausalalta kokonaan kolmeksi vuodeksi.


title: André Kertész

text: Elizabeth sai Yhdysvaltojen kansalaisuuden 20. tammikuuta 1944 ja Kertész 3. helmikuuta. Huolimatta ankarasta kilpailusta muiden valokuvaajien, kuten Irving Pennin kanssa Kertész palasi toimeksiantotehtäviin. Vaikka hänet jätettiin ulkopuolelle Voguen 63 valokuvaajan "valokuvauksen sukupuusta", jossa lueteltiin ajan merkittäviä valokuvaajia, House and Garden, jolle hän oli työskennellyt aiemmin, palkkasi hänet joulujutun tekoon. New Bauhaus - American School of Designin johtaja László Moholy-Nagy tarjosi hänelle kesäkuussa 1944 paikkaa valokuvauksen opettajana. Osakseen tulleesta kunniasta huolimatta hän hylkäsi tarjouksen. Hän julkaisi 1945 uuden valokuvakirjan "Day of Paris", jossa oli hänen juuri ennen Ranskasta lähtöään ottamiaan kuvia. Kirja oli arvostelumenestys. Kun Elizabethin kosmetiikkayritys menestyi, Kertész suostui, kun House and Gardenin uusi taiteellinen johtaja tarjosi vuonna 1946 hänelle pitkäaikaista yksinoikeussopimusta. Vaikka sopimuksella rajoitettiin hänen mahdollisuuttaan muokata kuvia ja hän joutui työskentelemään tuntikausiksi studioon, palkka, joka oli ainakin 10 000 dollaria vuodessa, oli tyydyttävä, ja negatiivinsa hän saisi takaisin puolen vuoden kuluttua.


title: André Kertész

text: Vaikka aihealue oli rajatettu, Kertész pääsi kuitenkin kuuluisiin koteihin ja paikkoihin ja myös Eurooppaan, ja hän matkusti Englantiin ja vielä kerran myös Budapestiin ja Pariisiin. Vuosina 1945–1962 House and Gardenissa julkaistiin yli kolmetuhatta hänen kuvaansa, ja hän loi alalla itselleen maineen. Kertész kuitenkin teki hyvin vähän omaa kuvausta tuona aikana, ja hän kärsi taiteellisen luomistyön puutteen vuoksi.


title: André Kertész

text: Vuonna 1946 Kertészillä oli Art Institute of Chicagossa jälleen yksityisnäyttely, joka koostui pääasiassa "Day of Paris" -sarjan kuvista. Kertész on usein maininnut sen olevan yksi hänen merkittävimpiä hetkiään Amerikassa.. Vasta 1962 hänen kuviaan oli kuitenkin taas uudestaan näytteillä, tällä kertaa Long Islandin yliopistossa. Tämän tuottamattoman vaiheen aikana, jolloin Kertész työskenteli House and Gardenille, hän sai jälleen osakseen loukkauksen, sillä hänen työtään ei ollut esillä Edward Steichenin kuuluisassa näyttelyssä The Family of Man Museum of Modern Artissa vuonna 1955. Niinpä hän loppuvuodesta 1961 purki pienen kiistan jälkeen sopimuksen Condé Nast Publishingin kanssa. Kertész tunsi nyt olevansa vapaa lehden asettamista rajoituksista ja astui jälleen kansainväliselle valokuvan areenalle. Tästä hänen elämänsä myöhäisvaiheesta puhutaan usein "kansainvälisenä vaiheena", jolloin hän sai jälleen maailmanlaajuista mainetta ja piti näyttelyjä useissa maissa. Hänellä oli kuvia näyttelyssä Venetsian biennaalin yhteydessä järjestetyssä neljännessä Mostra Biennale Internazionale della Fotografia, joka järjestettiin Venetsiassa 1963 hänen edellisen vuoden näyttelynsä jälkeen, ja kuvat olivat myöhemmin samana vuonna esillä Pariisissa Ranskan kansalliskirjastossa. Hänelle myönnettiin Venetsiassa kultamitali työstä valokuvauksen alalla, ja sen ansiosta hän tunsi saavansa sitä arvostusta, jota hän ei ollut kokenut saavansa työskennellessään House and Gardenissa. Myöhemmin hän kävi Argentiinassa tapaamassa veljeään Jenőa.


title: André Kertész

text:
Noina aikoina Kertész kokeili värivalokuvausta, mutta teki vain muutamia kuvia. Pian sen jälkeen kun John Szarkowskista vuonna 1964 tuli Museum of Modern Artin valokuvausosaston johtaja, Szarkowski järjesti Kertészin yksityisnäyttelyn. Näyttely ja viimein myös Kertész saivat hyvät arvostelut, ja pian hänet tunnettiin valokuvauspiireissä merkittävänä valokuva-alan hahmona, mutta ei vielä sillä tasolla, jota hän oli koko ikänsä toivonut. Hän oli yhä sitä mieltä, että häntä ei arvostettu toden todella, ja siitä näkemyksestä hän piti kiinni kuolemaansa saakka. Kertész ja Elizabeth muuttivat vuonna 1952 11. kerroksen asuntoon lähelle Washington Square Parkia, ja siellä hän otti epäilemättä parhaat Amerikkaan tulonsa jälkeen ottamansa kuvat. Sarja esittää lumipeitteistä Washington Squarea, ja siinä on siluettihahmoja ja polkuja. André Kertész piti elämänsä jälkipuolella useita näyttelyjä eri puolilla maailmaa, vielä yli kahdeksankymmenvuotiaanakin. Uuden menestyksensä ansiosta Kertészin nimitettiin 1965 jäseneksi American Society of Media Photographers -järjestöön, ja 1974 hän sai Guggenheimin stipendin. Seuraavina Kertész piti näyttelyjä ja sai useita palkintoja. 1974 hänelle myönnettiin Ranskan Kunnialegioonan mitali Ordre des Arts et des Lettres ja 1977 New Yorkissa Mayor's Award of Honor for Arts and Culture. 1980 hän sai Pariisin kaupungin myöntämän mitalin ja samana vuonna New Yorkissa ensimmäisen Annual Award of the Association of International Photography Art Dealers. Vuonna 1981 hänelle myönnettiin taiteen kunniatohtorin arvo Bard Collegessa New Yorkissa, ja hän sai toistamiseen palkinnon Mayor's Award of Honor for Arts and Culture. Tämän kauden aikana Kertész teki useita uusia kirjoja ja sai takaisin negatiiveja, jotka hän oli vuosikymmeniä aiemmin jättänyt Ranskaan.
Menestyksestään huolimatta Kertész yhä tunsi jääneensä valokuvaajana vaille arvostusta. Viimeiset elinvuotensa hän matkusteli näyttelyjen takia eri puolilla maailmaa, etenkin Japanissa, ja viritti uudestaan ystävyyssuhteita muihin taiteilijoihin. Elizabeth kuoli vuonna 1977 syöpään, ja hänet tuhkattiin. Toipuakseen menetyksestään Kertész turvautui uuteen ystäväverkostoonsa ja kyläili iltaisin heidän luonaan juttelemassa. Noina aikoina hänen sanotaan opiskelleen englannin kielen alkeita ja hän puhui kuten hänen ystävänsä sanoivat "kertésziaa", joka oli omituinen sekoitus unkaria, englantia ja ranskaa. Polaroid Corporation lahjoitti hänelle 1979 uuden SX-70-kameran, jolla hän kokeili 1980-luvulle saakka. Maineen yhä kasvaessa Kertész sai Pariisissa Ranskan suuren valokuvauspalkinnon 1982 ja 21. vuosittaisen George Washington -palkinnon, jonka myönsi samana vuonna Amerikan unkarilainen säätiö. Hänen kuviaan välittävä Susan Harder pyrki edistämään hänen arvostustaan valokuvauksen alalla. Myöhemmin uransa aikana Kertész sai vielä Royal College of Artin kunniatohtorin arvon vuonna 1983, Chevalier de la Légion d'honneurin mitalin 1983, johon liittyi asunto Pariisin käyntien ajaksi, Maine Photographic Workshopin ensimmäisen Annual Lifetime Achievement Awardin vuonna 1984, Californian Distinguished Careerin Photography Awardin vuonna 1985, International Center of Photographyn myöntämän Annual Master of Photography Awardin 1985 sekä New School for Social Researchissa toimivan Parson's School of Designin myöntämän kunniatohtorin arvon. Eri puolilla maailmaa toimivien laitosten myöntämien tunnustusten lisäksi New Yorkin Metropolitan Museum of Art osti häneltä vuonna 1984 sata vedosta, mikä on museon laajin elävän taiteilijan valokuvien hankinta. Kertészin negatiiveja ja kirjeenvaihtoa on talletettuna Pariisissa Mission du Patrimoine Photographiquessa.


title: André Kertész

text: Kertész kuoli 28. syyskuuta 1985 kotonaan New Yorkissa rauhallisesti nukkuessaan. Hänet tuhkattiin, ja hänen tuhkansa haudattiin yhdessä hänen vaimonsa tuhkan kanssa. Yli 70 vuoden mittaisen valokuvaajanuran aikana Kertész palkittiin saavutuksistaan valokuvauksen alalla runsain mitoin. Hän oli ensimmäinen valokuvaaja, joka piti yksityisnäyttelyn, ja sen jälkeen hän piti lukemattomia näyttelyjä eri puolilla maailmaa. Hän matkusteli kaikkialla maailmassa Unkarista alkaen ja sai lopulta arvostusta elämänsä loppupuolella ja erityisesti kuolemansa jälkeen. Nykyisin häntä pidetään valokuvajournalismin ja valokuvaesseistiikan ja ehkä koko valokuvauksen merkittävimpiin kuuluvana hahmona.


title: André Kertész

text: Läpi koko uran Kertésziä luonnehdittiin "tuntemattomaksi sotilaaksi", joka työskenteli valokuvauksen kulissien takana, ja hänet mainittiin työnsä ansiosta vain harvoin vielä hänen kuolemaansa edeltävänä aikana 1980-luvulla. Vaikka Kertész sai runsaasti palkintoja, hän ei tuntenut saavansa tyylilleen ja työlleen sen enempää kriitikkojen kuin yleisönkään arvostusta. Vaikka Kertészin vuonna 1927 pitämä näyttely oli ensimmäinen valokuvaajan yksityisnäyttely, hän sanoi, että vasta vuoden 1946 näyttelystä Art Institute of Chicagossa hän tunsi saaneensa työnsä ansiosta myönteisiä arviointeja, ja hän mainitsee sen näyttelyn yhtenä Amerikan-aikansa hienoimmista hetkistä. Hänen ollessaan Yhdysvalloissa häntä luonnehdittiin hyvin intiimiksi taiteilijaksi, joka toi katsojan lähelle työtään, silloinkin kun kuva esitti niinkin pelottavaa aihetta kuin New York ja hänen kuolemansa jälkeenkin tehdyt vedokset ovat saaneet myönteisiä arvioita. "Kertész oli ennen kaikkea tasaisen hyvä valokuvaaja". Kertésziä kuvattiin usein työssään ensi sijaisesti valon käyttäjäksi, ja Kertész itsekin sanoi, että "kirjoitan valolla". Hänen ei katsottu "kommentoivan" aihettaan vaan pikemminkin vangitsevan, millä usein perustellaan sitä, että hänen työtään on aika ajoin aliarvioitu. Hänellä ei ollut poliittista ohjelmaa, eikä hän tarjonnut valokuvillaan sen kummempia syvällisiä ajatuksia kuin pelkästään elämän. Taiteensa intiimin tunnelman ja nostalgisuuden kautta Kertészin kuvat viittaavat ajattomuuteen, jota väistämättä arvostettiin vasta hänen kuolemansa jälkeen. Muista valokuvaajista poiketen Kertész esitti kuvissaan kuvan elämästään ja näytti kronologisesti, missä hän vietti aikaansa, esimerkiksi monet hänen Ranskan-kuvansa esittivät kahviloita, joissa hän istuksi odottelemassa taiteellista inspiraatiota.. Vaikka Kertész vain harvoin sai huonoja arvosteluja, arvostelujen vähäisyys sai hänet tuntemaan jääneensä paitsi arvostusta. Häntä on kuitenkin usein pidetty valokuvajournalismin isänä. Muutkin valokuvaajat mainitsevat Kertészin ja hänen kuvansa inspiraationsa lähteeksi. Henri Cartier-Bresson sanoi hänestä jo 1930-luvun alussa: "Olemme kaikki hänelle hyvin paljon velkaa."


title: André Kertész

text:
Oheinen kirjaluettelo on teoksista Capa et al., Corkin & Lifson ja Könemann et al.
Tässä luettelossa on aineistoa teoksista Capa et al., Corkin & Lifson, Könemann et al., ja Naef et al.


title: Evelyn Ankers

text: Evelyn Ankers (17. elokuuta 1918 Valparaíso, Chile – 29. elokuuta 1985 Maui, Havaiji) oli brittiläinen näyttelijä, joka tuli tunnetuksi kauhuelokuvarooleillaan. Hän esiintyi myös televisiosarjojen jaksoissa. Hänen viimeiseksi elokuvakseen jäi "No Greater Love" (1960), jossa hän esiintyi miehensä Richard Denningin kanssa. Avioliitto Denningin kanssa kesti vuodesta 1942 Ankersin kuolemaan.


title: Evelyn Ankers

text: Ankersin merkittävien elokuvien joukossa ovat "Ihmissusi" (1941), "Draculan poika" (1943), "Kuoleman helmi" (1944), "Näkymättömän miehen kosto" (1944) ja "Tarzan ja nuoruuden lähde" (1949).


title: Evelyn Ankers

text: Ankers kuoli munasarjasyöpään.


title: Erika Christensen

text: Erika Jane Christensen (s. 19. elokuuta 1982 Seattle) on yhdysvaltalainen näyttelijä. Hän on esiintynyt muiden muassa elokuvissa "Traffic" (2000), "Swimfan" (2002), "Kaikki keinot sallittu" (2004) ja "How to Rob a Bank" (2007). Hänellä oli rooli myös lyhytikäisessä "Kuuden ketju" -sarjassa ().


title: Erika Christensen

text: Christensen on ollut mukana skientologiassa jo lapsesta. Hänen vanhempansa liittyivät skientologeihin ollessaan noin 20-vuotiaita.


title: Erika Christensen

text: Hänellä on sukujuuria Norjassa, Ruotsissa, Tanskassa, Walesissa ja Irlannissa.


title: Hope Davis

text: Hope Davis (s. 23. maaliskuuta 1964 Englewood, New Jersey) on yhdysvaltalainen näyttelijä. Hän on esiintynyt muiden muassa elokuvissa "Raja tuntemattomaan" (1990), "Kohtalon sanelemaa" (1998), "Kavahda naapuriasi!" (1999), "About Schmidt" (2002) ja "American Splendor" (2003). Hän on esiintynyt myös teatterissa ja televisiossa, muun muassa draamasarjoissa "Terapiassa" ja "Newsroom".


title: Hope Davis

text: Davis opiskeli Vassar Collegessa vuosina 1982–1986. Hän on naimisissa näyttelijä Jon Patrick Walkerin kanssa, ja parilla on kaksi tytärtä.


title: Hope Davis

text: Davis sai roolistaan "American Splendorissa" NYFCC:n palkinnon parhaasta naispääosasta sekä Golden Globe -ehdokkuuden parhaasta naissivuosasta. "Terapiassa" toi Davisille Emmy-ehdokkuuden 2009.


title: HMS Fearless (1912)

text: HMS Fearless oli Britannian Kuninkaallisen laivaston Active-luokan tiedusteluristeilijä, joka palveli ensimmäisessä maailmansodassa.


title: HMS Fearless (1912)

text: "HMS Fearless" liitettiin palvelukseen otettaessa Harwichiin 1. Hävittäjälaivueen johtoalukseksi. Laivueen tehtävänä oli Englannin kanaalin itäpään meriliikenteen suojaaminen. Alus johti 28. elokuuta 1914 laivuetta Helgolandin taistelussa sekä 31. toukokuuta - 1. kesäkuuta 1916 Skagerrakin taistelussa.


title: HMS Fearless (1912)

text: Alus siirrettiin 1916 12. Sukellusvenelaivueen emälaivaksi Suureen laivastoon. Siirron syynä oli laivueen K-luokan höyrykäyttöisten sukellusveneiden vikaherkkyys ja siten onnettomuusalttius.


title: HMS Fearless (1912)

text: Laivaston harjoituksissa 31. tammikuuta 1918 "HMS Fearless" törmäsi sukelluksissa olevaan "HMS K.17:ään", joka upposi. Törmäyksen seurauksena muille sukellusveneille annettiin määräys siirtyä sivummalle, jolloin tapahtui lisää törmäyksiä. Lopputuloksena oli kahden sukellusveneen uppoaminen ja neljän muun vaurioituminen aiheuttaen yhteensä yli sadan merimiehen kuoleman. "HMS Fearless" joutui telakalle.


title: HMS Fearless (1912)

text: "HMS Fearless" myytiin 8. marraskuuta 1921 romutettavaksi.


title: Gypaetinae

text: Gypaetinae on haukkojen heimoon kuuluva päiväpetolintujen alaheimo.


title: HMS Blonde (1910)

text: HMS Blonde oli Britannian Kuninkaallisen laivaston Blonde-luokan tiedusteluristeilijä, joka palveli ensimmäisessä maailmansodassa.


title: HMS Blonde (1910)

text: Alus tilattiin Pembroken telakalta osana vuoden 1909 laivasto-ohjelmaa. Sen köli laskettiin 6. joulukuuta 1909 ja alus laskettiin vesille 22. heinäkuuta 1910. Alus valmistui toukokuussa 1911.


title: HMS Blonde (1910)

text: "HMS Blonde" palveli 1911-1912 Välimeren laivastossa 7. hävittäjälaivueen johtoaluksena, mutta se oli jo 1912 vähintään 2,5 solmua hitaampi kuin johdettavansa.


title: HMS Blonde (1910)

text: Ensimmäisen maailmansodan alkaessa alus liitettiin Suureen laivastoon, jossa se liitettiin erilaisiin kokoonpanoihin. Aluksen ensimmäisenä yksikkönä oli 4. taistelulaivue, jossa se palveli tiedustelu- ja yhteysaluksena. Alus ei kuitenkaan palvellut viirikössä enää Skagerrakin taistelun aikana.


title: HMS Blonde (1910)

text: "HMS Blonde" muutettiin syyskuussa 1917 miinalaivaksi, mutta se ei koskaan toiminut tehtävässä. Alus siirrettiin sotatoimien loputtua reserviin.


title: HMS Blonde (1910)

text: Alus myytiin 6. toukokuuta 1920 romutettavaksi T. C. Pasille ja se romutettiin Alankomaissa.


title: Reality Killed the Video Star

text:
Reality Killed the Video Star on brittiläisen Robbie Williamsin kahdeksas studioalbumi. Albumi julkaistiin 9. marraskuuta 2009.
Studioalbumi on Robbien ensimmäinen yli kolmeen vuoteen.


title: Reality Killed the Video Star

text: Albumi on äänitetty Lontoossa, Englannissa ja sen julkaiseva levy-yhtiö on EMI.


title: Reality Killed the Video Star

text: Suomessa albumi meni ensimmäisellä listaviikollaan sijalle 9 ja parhaimmillaan albumi oli Suomen albumilistan sijalla 3. Yhdysvalloissa se nousi Billboard 200 -listan sijalle 160.


title: Nils Arne Eggen

text: Nils Arne Eggen (s. 17. syyskuuta 1941) on norjalainen entinen jalkapallovalmentaja ja puolustaja. Hän on Norjan historian menestynein valmentaja ja saavutti menestyksen Rosenborgissa, jonka päävalmentajana hän toimi yli 20 vuoden ajan. Hän on voittanut seurassa Norjan-mestaruuden viidellä eri vuosikymmenellä.


title: Nils Arne Eggen

text: Eggen aloitti oman peliuransa 15-vuotiaana Orkdal IL:n joukkueessa. Siirryttyään opiskelemaan Trondheimiin jatkoi hän peliuraansa Rosenborgissa ja voitti seuran kanssa Norjan cupin debyyttikaudellaan 1960. Neljän RBK-kauden jälkeen Eggen siirtyi Vålerengaan, jossa pelasi kolme kautta ja voitti mestaruuden 1965.


title: Nils Arne Eggen

text: Oslon visiitin jälkeen Eggen palasi 1966 takaisin Rosenborgiin, jota edusti uransa loppuun, vuoteen 1969 saakka. Hän oli keskeisessä roolissa RBK:n voittaessa kaksi Norjan-mestaruutta ja 1968 Eggen valittiin vuoden pelaajaksi.


title: Nils Arne Eggen

text: Norjan maajoukkueessa Eggen pelasi 29 maaottelua. Eggen aloitti valmennusuransa kolmikymppisenä Rosenborgin päävalmentajana vuonna 1971. Yhdessä entisen pelikaverinsa Tor Røste Fossenin kanssa hän johdatti RBK:n seurahistorian ensimmäiseen tuplamestaruuteen 1971. Seuraavan kauden jälkeen Eggen siirtyi Norjan alle 21-vuotiaiden maajoukkueen päävalmentajaksi ja 1974 A-maajoukkueen peräsimeen. Hän toimi maajoukkuevalmentajana kolme vuotta onnistumatta luotsaamaan Norjaa arvokisoihin. Hän toimi Rosenborgin päävalmentajana kaudella 1976 ja palasi seuraan kokopäiväiseksi kaudeksi 1978.


title: Nils Arne Eggen

text: Eggenin nosti Rosenborgin takaisin Norjan pääsarjaan ja kärjen tuntumaan. Vaikka mestaruudet jäivät tällä kertaa puuttumaan, oli Eggen onnistunut palauttamaan trondheimiläisjalkapallon takaisin maan eliittiin. 1983 hän siirtyi kasvattajaseuransa Orkdal IL:n päävalmentajaksi ja 1986 Mossin peräsimeen. Mossissa Eggen voitti uransa toisen mestaruuden kaudella 1987. Mestaruus oli yksi Norjan jalkapallohistorian suurista yllätyksistä ja Eggenin jätettyä seuran se putosi pääsarjasta.


title: Nils Arne Eggen

text: Moss-pestinsä jälkeen Eggen palasi Rosenborgiin ja aloitti dynastian rakentamisen. Eggenin seuraavien yhdeksän kauden aikana Rosenborg voitti kahdeksan mestaruutta ja lisäksi kolme cupin mestaruutta. Rosenborgista tuli käsite ja Pohjoismaiden ehdoton suurseura. Eggenin kaudella Rosenborg otti muun muassa seurahistoriansa suurimman voiton, 10–0, SK Brannista. Vuonna 1995 seura pääsi myös ensimmäistä kertaa mukaan Mestarien liigaan, mikä paransi seuran taloudellista tilannetta entisestään.


title: Nils Arne Eggen

text: Kauden 1997 jälkeen Eggen siirtyi kauden ajaksi sivuun päävalmentajana tehtävistä palaten kentän laidalle jälleen kaudeksi 1999. Tuloksena oli neljä perättäistä Norjan-mestaruutta. Eggen lopetti huikean uransa seuran päävalmentajana kauden 2002 jälkeen, luonnollisesti mestarina. Eggenin aikakausi oli Rosenborgin totaalista dominointia Norjassa, sillä mestaruus karkasi vain kerran muualle – 1989 Lillestrøm SK otti yllätysmestaruuden. Lisäksi Rosenborg pelasi huikeita otteluita Mestarien liigassa voittaen muun muassa Real Madridin 2–0.


title: Nils Arne Eggen

text: Vuonna 2003 Eggen palkittiin Pyhän Olavin ritarikunnan kunniamerkillä ansioistaan norjalaisessa jalkapallossa.


title: Nils Arne Eggen

text: Eggen palasi kesäkuun alussa 2010 Rosenborgin päävalmentajaksi, kun Erik Hamrénin sopimus seuran kanssa päättyi. Eggenin johdolla Rosenborg jatkoi menestyskulkuaan ja varmisti mestaruuden kaksi kierrosta ennen liigan loppua. Eggenille mestaruus oli pitkän valmennusuran 15. Hänestä tuli myös viidellä eri vuosikymmenellä Norjan mestaruuden voittanut valmentaja. Eggenin pelifilosofia on saanut vaikutteita erityisesti totaalisen jalkapallon edelläkävijältä, Rinus Michelsiltä. Eggen piti tärkeän nimenomaan joukkuepelaamista, sillä joukkue on aina yksilöidensä summa. Hän suosi nopeita ja laajoja vastahyökkäyksiä peluuttaen miehistöään yleensä 4–3–3-muodostelmalla.


title: Nils Arne Eggen

text: Eggenin vaimo Karin Pauline kuoli pitkälliseen sairauteen 71-vuotiaana 26. maaliskuuta 2011. Heidän poikansa Knut Torbjørn teki myös uraa jalkapalloilijana ja valmentajana. Hän kuoli 51-vuotiaana 20. helmikuuta 2012.


title: Tor Røste Fossen

text: Tor Røste Fossen (19. kesäkuuta 1940 – 7. elokuuta 2017) oli norjalainen jalkapallovalmentaja ja maalivahti. Hän teki pitkän uran norjalaisen jalkapallon parissa, ja hänet muistetaan erityisesti Rosenborgin ja Norjan maajoukkueen valmentajana.


title: Tor Røste Fossen

text: Fossen pelasi koko uransa Rosenborgin joukkueessa. Hän aloitti joukkueessa 1961 ja kuului 1960-luvun vakiomiehistöön voittaen seurassa kaksi Norjan mestaruutta. 1970 uusi RBK-veskari Geir Karlsen syrjäytti Fossenin, joka lopetti pelaamisen kauden 1971 jälkeen.Fossen aloitti valmennusuransa vuonna 1970 George Curtisin apuvalmentajana ja jatkoi 1971 Nils Arne Eggenin aisaparina. Entinen pelaajakaksikko johdatti Rosenborgin tuplamestariksi kaudella 1971, ensimmäistä kertaa seuran historiassa. Eggen jätti seuran 1972 ja Fossen jatkoi yksin päävalmentajana. Mestaruudet jäivät saavuttamatta ja kaudella 1973 seura saavutti hopeaa sekä liigassa että cupissa. Rosenborg-pestinsä ohella hän toimi Norjan liitossa juniorivalmentajana vuosina 1972–1976.


title: Tor Røste Fossen

text: Fossen siirtyi 1975 IK Startin päävalmentajaksi, muttei onnistunut johdattamaan seuraa mestariksi. Hän nousi Nils Arne Eggenin seuraajaksi Norjan maajoukkuevalmentajaksi 1978. Fossen hoiti tehtävää yhdeksän vuoden ajan onnistumatta kuitenkaan luotsaamaan Norjaa MM- tai EM-kilpailuihin. Pientä lohtua toi paikka Los Angelesin olympialaisissa 1984.


title: Tor Røste Fossen

text: Maajoukkuepestinsä jälkeen Fossen siirtyi Frigg Oslon päävalmentajaksi ja jatkoi sittemmin FF Lillehammerin ja Strømsgodsetin päävalmentajana voittaen 1991 Norjan cupin mestaruuden. 1992 hän palasi Frigg Osloon, jota luotsasi uransa loppuun, vuoteen 2001 saakka.


title: Brassaï

text: Brassaï (oik. Gyula Halász, 9. syyskuuta 1899 Brassó (Brașov), Unkari, nyk. Romania – 8. heinäkuuta 1984 Beaulieu-sur-Mer, Alpes-Maritimes, Ranska) oli unkarilainen valokuvaaja, kuvanveistäjä ja elokuvaohjaaja, joka loi uransa Ranskassa.


title: Brassaï

text: Gyula Halászin isä oli unkarilainen, äiti armenialainen. Hän oli unkarinjuutalainen. Hän oli kolmevuotias, kun perhe muutti vuodeksi Pariisiin, jonne isä meni opettajaksi Sorbonneen. Gyula Halász opiskeli Budapestin taideakatemiassa maalausta ja kuvanveistoa nuorena ennen kuin liittyi Itävalta-Unkarin armeijan ratsuväkirykmenttiin, jossa hän palveli ensimmäisen maailmansodan loppuun. Vuonna 1920 Halász muutti Berliiniin ja työskenteli siellä toimittajana ja opiskeliBerlin-Charlottenburgin taideakatemiassa.


title: Brassaï

text: Vuonna 1924 hän muutti Pariisiin, jossa hän asui lopun elämäänsä, toisin kuin muut unkarilaiskollegansa. Oppiakseen ranskaa hän aloitti itseopiskelun lukemalla Marcel Proustin teoksia. Hän asui Montparnassen taiteilijayhteisössä ja työskenteli toimittajana. Hän ystävystyi pian Henry Millerin, Léon-Paul Farguein ja runoilija Jacques Prévertin kanssa ja sopeutui Pariisin taiteilijaelämään ja oopiumiluoliin. Hän oli pariisilaistaiteilija "par excellence".


title: Brassaï

text: Gyula Halászin työ ja hänen rakkautensa kaupunkia kohtaan, jonka kaduilla hän usein kuljeskeli yömyöhällä, johti valokuvaukseen samalla kun häntä opetti toinen unkarilainen mestari Andre Kertesz. Hän kirjoitti myöhemmin, että valokuvauksen avulla hän tutustui Pariisin yöhön ja sen katujen ja pihojen kauneuteen sateella ja sumussa. Gyula Halász otti taiteilijanimekseen syntymäpaikkansa nimestä muokatun muodon "Brassaï," joka tarkoittaa "brassolainen." Brassaïna hän vangitsi valokuviinsa kaupungin hengen, ja hän julkaisi ensimmäisen valokuvakirjansa "Paris de nuit" ("Öinen Pariisi") 1933, joka yhä on korkealaatuisen valokuvakirjan malliesimerkki. Hän sai pyrinnöillään menestystä, ja Henry Miller sanoi häntä eräässä esseessään "Pariisin silmäksi". Pariisin rähjäisten puolien lisäksi hän kuvasi myös kaupungin hienoston elämää, sen älymystöä, balettia ja oopperoita. Hän kuvasi monia taiteilijaystäviään, kuten Salvador Dalía, Pablo Picassoa, Henri Matissea, Alberto Giacomettia ja monia ajan huomattavia kirjailijoita, kuten Jean Genetä ja Henri Michaux'ta.


title: Brassaï

text: Brassaï oli perustajajäsen Raphon toimistossa, jonka Charles Rado perusti Pariisissa 1933. Valokuvat toivat hänelle kansainvälistä mainetta, ja hän piti yksityisnäyttelyn Yhdysvalloissa George Eastman Housessa Rochesterissa New Yorkissa, Chicagon Art Institutessa ja New Yorkissa Museum of Modern Artissa. Hänen kuviaan käytti muun muassa Albert Skiran 1993 perustama kulttuurilehti Minotaure.


title: Brassaï

text: Brassaïn elokuva "Tant qu'il y aura des bêtes" palkittiin vuonna 1956 Cannesin elokuvajuhlilla, ja vuonna 1974 hän sai Chevalier des Arts et des Lettresin mitalin ja 1976 Kunnialegioonan mitalin. Kahden vuoden kuluttua 1978 hän sai Pariisissa ensimmäisen Grand Prix National de la Photographie -palkinnon.


title: Brassaï

text: Paitsi että Brassaï oli valokuvaaja, hän teki lisäksi 17 kirjaa ja kirjoitti runsaasti artikkeleita. 1948 ilmestyi hänen romaaninsa "Histoire de Marie", jossa on Henry Millerin kirjoittama johdanto. Lopetettuaan vuonna 1961 valokuvaamisen Brassaï keskitti valtavan energiansa kuvanveistoon materiaalinaan kivi ja pronssi. Hänen graffiteista ottamiensa valokuvien pohjalta on tehty seinävaatteita.


title: Brassaï

text: Brassaï kuoli 7. heinäkuuta 1984 Beaulieu-sur-Merissä Etelä-Ranskassa, ja hänet haudattiin Pariisiin Montparnassen hautausmaalle. Brassaïn tuotannon tekijänoikeuksien edustaja on ranskalainen valokuvatoimisto Réunion des Musées Nationaux (RMN), joka myös vastaa Brassaïn yli 1 400 korkearesoluutioisesta skannatusta kuvasta.


title: Brassaï

text: 450 Brassaïn kuvaa esiteltiin näyttelyssä hänen leskensä Gilberten avustuksella vuonna 2000 Pariisin Pompidou-keskuksessa.


title: Red Bull Simply Cola

text: Red Bull Simply Cola on Red Bull GmbH:n valmistama kolajuoma. Se tuli vuonna 2008 myyntiin useissa maissa. Vuonna 2009 se kiellettiin eräissä Saksan osavaltioissa. Syynä olivat juomasta löydetyt vähäiset merkit kokaiinista. Red Bull Simply Cola ei ole energiajuoma. Juomaa myydään Suomessa kaupoissa, jotka tuovat sitä maahan.


title: IFK Uleåborg

text: Idrottsföreningen kamraterna Uleåborg eli IFK Uleåborg (UIFK) on oululainen urheiluseura.


title: IFK Uleåborg

text: Seura perustettiin alun perin 15. syyskuuta 1897, ja sen ensimmäinen puheenjohtaja oli Henry Holm. Sittemmin toiminta hiipui vuosikymmeniksi kunnes syksyllä 2003 seura herätettiin uudelleen henkiin. Viralliseksi yhdistykseksi seura rekisteröityi syyskuussa 2004.


title: IFK Uleåborg

text: IFK Uleåborg osallistuu valtakunnalliseen jääpallon Suomi-sarjaan ja on Suomen Jääpalloliiton jäsen. Salibandyssä seura pelaa kaudella 2010–2011 II divisioonaa. Seura osallistuu myös eri lajien puulaaki- ja harrastesarjoihin Oulussa.


title: IFK Uleåborg

text: Seuran Futsalin edustusjoukkue nousi ensimmäisellä kaudellaan 2008–09 viitos-divisioonasta neloseen ja seuraavalla kaudella kolmoseen.


title: IFK Uleåborg

text: Seuran viralliset kielet ovat suomi ja ruotsi.


title: Allelopatia

text: Allelopatia on biologinen ilmiö, jossa eliö erittää kemiallisia yhdisteitä, ns. allelokemikaaleja, jotka vaikuttavat muiden eliöiden kasvuun, eloonjäämiseen tai lisääntymiseen. Allelokemikaalien muille eliöille aiheuttamat vaikutukset voivat olla joko hyödyllisiä tai haitallisia. Esimerkiksi kasvi voi juuristostaan erittää aineita, jotka ovat muille kasveille haitallisia, tai suojautua kemikaaleilla laiduntavia eläimiä tai tuholaisia vastaan.


title: Allelopatia

text: Allelopatiaa esiintyy tietyillä kasveilla, levillä, bakteereilla, koralleilla ja sienillä.


title: Yle Uutiset selkosuomeksi

text: Yle Uutiset selkosuomeksi (aik. "Selkouutiset") on Yleisradion uutislähetys, joka toimitetaan selkokielellä eli helposti ymmärrettävällä suomen kielellä. Selkouutisissa puhenopeus on selvästi hitaampi kuin yleiskielisissä uutisissa. Ne on suunnattu suomen kielen opiskelijoille, maahanmuuttajille, koululaisille, ikäihmisille ja kaikille, jotka tarvitsevat selkeää tiedonvälitystä.


title: Yle Uutiset selkosuomeksi

text: Yle aloitti selkokielisten uutisten lähettämisen vuonna 1992. "Yle Uutiset selkosuomeksi" kuullaan Yle Radio Suomi -kanavalla päivittäin. Joulukuusta 2015 lähtien Yle on esittänyt myös selkokieliset televisiouutiset Yle TV1 -kanavalla joka arkipäivä. Televisiouutisissa on mukana suomenkielinen tekstitys, joka vastaa kuultua puhetta.


title: Yle Uutiset selkosuomeksi

text: "Yle Uutiset selkosuomeksi" -lähetyksiä voi seurata myös Yle Areenassa. Selkouutisilla on lisäksi oma verkkosivusto, jossa muun muassa selitetään uutisissa käytettyjä sanoja.


title: Jouni Pellinen

text: Jouni Pellinen (s. 11. toukokuuta 1983 Imatra) on suomalainen uransa lopettanut freestylelaskija, joka oli erikoistunut skicrossiin. Pellinen kilpaili aiemmin alppihiihdossa. Hän edusti Imatran Urheilijoita. Hänen valmentajanaan toimi Matti Vestman.


title: Jouni Pellinen

text: Pellinen laski ensimmäisen kerran alppihiihdon maailmancupissa Kranjska Gorassa joulukuussa 2005 ja sijoittui ainoan kerran pisteille joulukuussa 2006 oltuaan 28:s Hinterstoderin supersuurpujottelussa.


title: Jouni Pellinen

text: Vuonna 2007 Pellinen osallistui alppihiihdon MM-kisoihin, jossa hän sijoittui supersuurpujottelussa 33:nneksi ja syöksylaskussa 40:nneksi.


title: Jouni Pellinen

text: Freestylen maailmancupissa Pellinen kilpaili ensimmäisen kerran Tirolissa tammikuussa 2009. Ensimmäiset maailmancupin pisteensä hän sai Flainessa 14. tammikuuta 2009 sijoituttuaan viidenneksi.


title: Jouni Pellinen

text: Ensimmäisen palkintokorokepaikkansa Pellinen sai 3. maaliskuuta 2011 Grindelwaldissa sijoituttuaan toiseksi. Kolme päivää myöhemmin Meiringen-Haslibergissa hän voitti ensimmäisen maailmancupin osakilpailunsa. Kaudella 2010–2011 hän sijoittui skicrossin kokonaiskilpailussa kolmanneksi. Hänen harjoitteluaan häiritsi loukkaantuminen kauden lopussa. Toisen osakilpailuvoittonsa Pellinen saavutti 3. maaliskuuta 2012 Branäsissa. Seuraavalla kaudella hän oli toinen Megeven kilpailussa.


title: Jouni Pellinen

text: Ensimmäisen arvokisamitalinsa Pellinen sai freestylehiihdon MM-kisoissa vuonna 2011 sijoituttuaan hopealle skicrossissa. Vuonna 2013 hän sijoittui MM-kilpailuissa neljänneksi ja vuonna 2009 kuudenneksitoista. Pellinen osallistui Sotšin olympialaisiin 2014 sijoittuen skicrossissa 13:nneksi karsiuduttuaan puolivälierissä.


title: Jouni Pellinen

text: Vuonna 2011 Pellinen sijoittui Aspenin X Gameseissa skicrossissa kahdeksanneksi. Vuonna 2012 hän oli neljäs.


title: Pasi Vainio

text: Pasi Vainio (s. 1959) on Kustannusosakeyhtiö Otavan toimitusjohtaja. Hän on koulutukseltaan kauppatieteen maisteri ja on ollut Otavan palveluksessa vuodesta 1996. Hän aloitti myynti- ja markkinointijohtajana 2001 ja on vastannut myös viestinnästä, graafisesta suunnittelusta sekä ryhmästä "Verkko ja uudet liiketoimintamahdollisuudet".


title: Pasi Vainio

text: Vainio nousi virkaa toimittavaksi toimitusjohtajaksi Sara Mellan irtisanouduttua marraskuussa 2009, ja toimitusjohtajaksi hänet nimitettiin 16. joulukuuta 2009 alkaen. Ennen Otavaa Vainio oli Nokian palveluksessa liiketoimintavastaavana. Vainio on Like Kustannus Oy:n toimitusjohtaja ja Suuri Suomalainen Kirjakerho Oy:n hallituksen jäsen.


title: HMS Echo (H23)

text: HMS Echo (viirinumero H23) oli Britannian Kuninkaallisen laivaston E-luokan hävittäjä, joka palveli toisessa maailmansodassa.


title: HMS Echo (H23)

text: Alus tilattiin 1. marraskuuta 1932 Dennyltä Dumbartonista osana vuoden 1931 laivasto-ohjelmaa. Sen valmistuskustannukset olivat 247009 puntaa ilman Amiraliteetin toimittamia ase- ja viestijärjestelmiä.


title: HMS Echo (H23)

text: "HMS Echo" liitettiin palvelukseen otettaessa Kotilaivaston 5. Hävittäjälaivueeseen, jonka mukana se välittömästi osallistui tammi-maaliskuussa 1935 Länsi-Intian purjehdukseen. Koko laivue siirrettiin syyskuussa Välimeren laivastoon Etiopian kriisin vuoksi.


title: HMS Echo (H23)

text: "HMS Echo" kolaroi 19. marraskuuta 1935 sisaraluksensa "HMS Encounterin" kanssa harjoituksissa Aleksandrian edustalla. Alus oli Maltalla korjattavana, mistä alus palasi palvelukseen 19. tammikuuta 1936.


title: HMS Echo (H23)

text: "HMS Echo" palasi telakalta päästyään Englantiin, jossa se liitettiin Kotilaivastoon. Alus siirrettiin tammikuussa 1937 Espanjan rannikon kauppasaarron valvontaan, jonka aikana se partioi Biskajanlahden satamien edustalla 18. maaliskuuta saakka.


title: HMS Echo (H23)

text: "HMS Echo" palasi kotimaahan normaalipalvelukseen, ja se oli 9. elokuuta – 7. lokakuuta Devonportissa telakalla, minkä jälkeen se siirrettiin joulukuuksi Oraniin valvomaan Espanjan rannikon saartoa liitettynä Ranskan laivaston yksiköihin.


title: HMS Echo (H23)

text: "HMS Echo" palveli kotimaassa, kunnes sen kattilahuoneessa numero 2 syttyi tulipalo 31. toukokuuta 1938. Alus siirrettiin korjattavaksi Portmsouthiin, josta se palasi palvelukseen 18. kesäkuuta. Alus oli Espanjan rannikkopartiossa, kunnes se siirrettiin Devonportin telakalle 2. marraskuuta.


title: HMS Echo (H23)

text: "HMS Echo" palasi palvelukseen 11. tammikuuta 1939, minkä jälkeen se siirrettiin 10. maaliskuuta Gibraltarille. Alus kolaroi 6. helmikuuta yöharjoituksissa "HMS Eskin" kanssa, minkä seurauksena se vaurioitui ainoastaan lievästi.


title: HMS Echo (H23)

text: "HMS Jaguarin" oli tarkoitus korvata "HMS Echo" laivuepalveluksesta. Laivue oli nimetty huhtikuussa 7. Hävittäjälaivueeksi. "HMS Echo" oli 3. syyskuuta toisen maailmansodan syttyessä edelleen laivueessa maaten Sheernessissä odottaen kattiloiden huoltoa. "HMS Jaguarin" korvattua sen, "HMS Echo" määrättiin siirrettäväksi 12. Hävittäjälaivueeseen Läntisen reitin alueelle.


title: HMS Echo (H23)

text: "HMS Echo" pelasti 17. syyskuuta sukellusvene "U-29":n torpedoiman "HMS Courageousin" eloonjääneitä. Alus ajoi sumussa karille 13. lokakuuta Plymouthin satamaan ajaessaan. Sen vaurioiden korjaaminen valmistui vasta 16 huhtikuuta 1940, minkä jälkeen alus lainattiin 1. toukokuuta Kotilaivastolle saattuetehtäviin aina kesäkuun puoleenväliin saakka.


title: HMS Echo (H23)

text: "HMS Echo" siirrettiin kesäkuussa Kotilaivaston 3. Hävittäjälaivueeseen, missä alus palvelikin aina elokuuhun 1941 saakka. Alus palveli saattuetehtävissä Pohjanmeren alueella, kunnes se purjehti 28. elokuuta Scapa Flowsta kohti Dakaria suojaten sinne meneviä joukkoja (operaatio Menace). Alus palasi 27. lokakuuta Clydeen kannellaan "Empress of Britainilta" pelastettuja.


title: HMS Echo (H23)

text: "HMS Echo" raportoi palattuaan vikoja koneissaan, ja se siirrettiin 30. lokakuuta Barclay Curlen telakalle Clydeen. Alus palasi 15. joulukuuta telakalta, minkä jälkeen se siirtyi Scapa Flowhun. Alus osallistui tammikuussa 1941 operaatio Rubbleen eli kuuden norjalaisaluksen pakoon Göteborgista Englantiin.


title: HMS Echo (H23)

text: "HMS Echo" suojasi 21. helmikuuta Tanskansalmeen lähetettyjä risteilijöitä. "HMS Hoodin" upottua alus saattoi 25. helmikuuta taistelussa vaurioituneen taistelulaiva "HMS Prince of Walesin" Islantiin.


title: HMS Echo (H23)

text: "HMS Echo" määrättiin hävittäjäosastoon, jonka tehtävänä oli suojata lentotukialuksia "HMS Furious" ja "HMS Victorious" sekä risteilijöitä "HMS Devonshire" ja "HMS Suffolk". Osasto muodosti Force P:n hyökättäessä Petsamoon ja Kirkkoniemeen 30. heinäkuuta sekä seuraavana päivänä Tromssaan.


title: HMS Echo (H23)

text: "HMS Echo" suojasi 9.-10. elokuuta Clydestä Scapa Flowhun saattuetta WS8C, jonka mukana olevien joukkojen oli tarkoitus miehittää Azorit (operaatio Gray). Alus suojasi 15. elokuuta saattuetta sen lähtiessä Scapa Flowsta, kun operaatio peruutettiin se saattoi osaston takaisin Clydeen. Osasto saapui 17. elokuuta Clydeen.


title: HMS Echo (H23)

text: Saavuttuaan Clydeen "HMS Echo" määrättiin huoltoon, minkä vuoksi se purjehti Thamesille, jossa alus otettiin vielä samana päivänä Harland and Wolffin telakalle North Woolwichissa.


title: HMS Echo (H23)

text: "HMS Echo" palasi palvelukseen 4. marraskuuta, jolloin se palasi Kotilaivastoon. Laivaston mukana alus suojasi joulukuussa saattuetta PQ6 Murmanskiin, jossa se joutui 19. joulukuuta ilmahyökkäyksen kohteeksi.


title: HMS Echo (H23)

text: "HMS Echo" aloitti 4. tammikuuta 1942 paluumatkan saattueen QP4 mukana. Alus erkani 8. tammikuuta saattueesta sen hajaantuessa. se määrättiin seuraavana päivänä valvomaan saattueen eteläpuolella reittiä yhdessä "HMS Edinburghin" ja "HMS Escapaden" kanssa. Alukset saapuivat 10. tammikuuta Scapa Flowhun.


title: HMS Echo (H23)

text: "HMS Echo" suojasi alkuvuoden 1942 Pohjois-Atlantin ja Jäämeren saattueita, kunnes alus 13. huhtikuuta siirtyi Gibraltarille yhdessä taisteluristeilijä "HMS Renownin", risteilijöiden "HMS Cairon" ja "HMS Charybdiksen", hävittäjien "HMS Inglefieldin", "HMS Ithurielin" ja "HMS Partridgen" sekä Yhdysvaltain laivaston hävittäjien "USS Langin" ja "USS Madisonin" kanssa. Osasto muodosti 19. huhtikuuta Force W:n toimittaakseen lentokoneita Maltalle operaatio Calendarissa. Alus aloitti 21. huhtikuuta paluumatkansa Scapa Flowhun.


title: HMS Echo (H23)

text: "HMS Echo" osallistui toukokuun puolessa välissä seuraavaan lentokonetoimitukseen Maltalle operaatio Boweryyn, mistä palattuaan se suojasi Britteinsaarten ja Islannin välisiä saattueita.


title: HMS Echo (H23)

text: "HMS Echo" siirrettiin 18. kesäkuuta Humberiin telakalle, josta se palasi 22. elokuuta. Alus liitettiin Kotilaivaston 8. Hävittäjälaivueeseen Scapa Flowhun suojaamaan saattueita.


title: HMS Echo (H23)

text: "HMS Echo" suojasi Jäämeren saattueita, kunnes se siirrettiin helmikuussa 1943 seuraavan kerran telakalle Humberiin. Alus palasi telakalta kesäkuussa, minkä jälkeen se suoritti koeajot Kotilaivastoon liitettynä. Se aloitti 17. kesäkuuta purjehduksen Gibraltarille 8. Hävittäjälaivueen kanssa.


title: HMS Echo (H23)

text: "HMS Echo" määrättiin heinäkuussa suojaamaan laivastoa Sisilian maihinnousun aikana. Alus siirtyi Aleksandriaan, jonne se saapui 7. heinäkuuta, mistä se purjehti maihinnousulaivaston mukana 10. heinäkuuta kohti Sisiliaa.


title: HMS Echo (H23)

text: "HMS Echo" ja "HMS Ilex" upottivat 13. heinäkuuta Italian laivaston sukellusveneen "Nereiden" Messinan salmessa.


title: HMS Echo (H23)

text: "HMS Echo" siirrettiin 8. syyskuuta suojaamaan laivaston raskaita yksiköitä Salernon maihinnousussa laivueen mukana. Seuraavana päivänä osasto joutui Saksan ilmavoimien torpedohyökkäyksen kohteeksi. Alus selvisi hyökkäyksestä vauriotta.


title: HMS Echo (H23)

text: "HMS Echo" oli 10. syyskuuta mukana saattamassa antautuvaa Italian laivastoa Maltalle, minkä jälkeen alus määrättiin tukemaan Ageianmeren saarten, joilla oli italialainen varuskunta, miehittämisessä. Alus suojasi viiden muun hävittäjän kanssa taistelulaivojen "HMS King George V":n ja "HMS Howen" matkan Aleksandriaan, kun osasto saattoi antautuneita taistelulaivoja "Vittorio Veneto" ja "Italia", neljää risteilijää. Osasto saapui 16. syyskuuta määränpäähänsä, minkä jälkeen "HMS Echo" palasi Egeanmerelle tukemaan saarten miehitystä.


title: HMS Echo (H23)

text: "HMS Echo" ja "HMS Intrepid" upottivat sukellusveneiden emälaivan "UJ2104":n Stampalian edustalla. Hävittäjät ottivat 19. syyskuuta kansilleen Durhamin Kevyen Jalkaväkirykmentin sekä neljä Boforsin ilmatorjuntatykkiä Haifassa kuljettaakseen joukot Lerokselle.


title: HMS Echo (H23)

text: "HMS Echo" vapautettiin Egeanmereltä. Alus saattoi 1. lokakuuta taistelulaivat "HMS King George V":n ja "HMS Howen" Aleksandriasta Maltalle. Alus määrättiin 5. lokakuuta palaamaan Egeanmerelle partiotehtäviin. Se joutui 25. lokakuuta ilmahyökkäyksen kohteeksi Kastelorison edustalla.


title: HMS Echo (H23)

text: "HMS Echo" määrättiin 3. marraskuuta yhdessä hävittäjien "HMS Faulknorin", "USS Pennin" ja "HMS Pathfinderin" kanssa kuljettamaan lisää joukkoja Lerokselle. Aluksille kuormattiin 12. marraskuuta Aleksandriassa Kings Own Royal Rifles rykmentin ensimmäinen pataljoona. Alus pelasti 12. marraskuuta ilmahyökkäyksessä Kosin edustalla uponneen "HMS Dulvertonin" 109 henkiinjäänyttä. Alus tuki 14. marraskuuta maavoimien taistelua tulittamalla Leroksella Mount Appeticalla olleita saksalaisten asemia ja samana päivänä alus evakuoi Samoksen saarella olleet joukot ja laski ne maihin Leroksella.


title: HMS Echo (H23)

text: "HMS Echo" yllätti ja upotti Saksan laivaston F-lautat matkalla Kosille. Leroksella olleiden joukkojen antauduttua, alus palasi partiotehtäviin itäiselle Välimerelle.


title: HMS Echo (H23)

text: "HMS Echo" siirrettiin joulukuussa Maltalle tukemaan Italian taisteluita. Alus siirrettiin 22. joulukuuta Maltalla telakalle. Aluksen ollessa telakalla tehtiin päätös sen siirtämisestä Kreikan laivastolle.


title: HMS Echo (H23)

text: "HMS Echo" poistettiin palveluksesta 5. huhtikuuta 1944, jolloin se siirrettiin Kreikan laivastolle nimellä "Navarinon".


title: Mäžit Ğafuri

text: Mäžit Ğafuri (baškiiriksi Мәжит Ғафури, , oikealta nimeltään baškiiriksi Ғәбделмәжит Нурғәни улы Ғафуров, "Ğäbdelmäžit Nurğäni ulı Ğafurov", ven. Габдулмажит Нурганиевич Гафуров, "Gabdulmažit Nurganijevitš Gafurov"; 1. elokuuta 1880 nykyisen Baškortostanin Gafurin piirin Jelem-Karanovon kylä – 28. lokakuuta 1934 Ufa) oli tataarin- ja baškiirinkielinen kirjailija. Häntä pidetään baškiirinkielisen nykykirjallisuuden perustanlaskijana. Vuonna 1923 hän sai Baškortostanin kansanrunoilijan arvonimen.


title: Mäžit Ğafuri

text: Mäžit Ğafuri syntyi kyläkoulun opettajan perheeseen. Hän opiskeli Troitskin, Kazanin ja Ufan koraanikouluissa. Ensimmäiset runonsa hän kirjoitti tataariksi vuonna 1902. Ensimmäinen runokokoelma "Seber timer julı jäki millätneŋ xäldäre" (”Siperian rautatie”) ilmestyi Orenburgissa vuonna 1904. Vuonna 1905 Ğafuri muutti Kazaniin, jossa hän osallistui opiskelijalevottomuuksiin. Sensuuriviranomaiset takavarikoivat kokoelmat "Jäš ğümerem" (”Nuori elämäni”, 1906) ja "Millät möxäbbäte" (”Rakkaus kansaa kohtaan”, 1907). Vuonna 1906 Ğafuri palasi Ufaan, jossa hän vuodesta 1911 lähtien asui poliisin valvonnan alaisena.


title: Mäžit Ğafuri

text: Ğafurin varhaisten teosten teemoja ovat sosiaalinen ja kansallinen sorto, kansanvalistus ja vallankumousaatteet. Ensimmäisen maailmansodan aikana hän laati sodanvastaisia runoja. Vuonna 1915 kirjoitetusta runosta "Juqtırhıŋ da, alla!" (”Ei ole sinua, Jumala”) hän sai päälleen muslimipapiston vihat. Tsaarinvallan kaatumista Ğafuri tervehti runolla "Xörriät irtähe" (”Vapauden aamu”, 1917).


title: Mäžit Ğafuri

text: Lokakuun vallankumouksen jälkeen Ğafuri kirjoitti ajankohtaista kansalaislyriikkaa ja työskenteli Qıźıl Bašqortostan ja Kommuna -lehtien toimittajana. Runoelma "Ešse" (”Työläinen”, 1921), omaelämäkerrallinen pienoisromaani "Šağirźeŋ altın priiskehendä" (”Runoilijan kultakaivoksilla”, 1931) ja "Tormoš basqıstarı" (”Elämän portaat”, 1930) kuvaavat baškiirien ja tataarien elämää ennen vallankumousta. Pienoisromaani "Qara jözzär" (”Häväistyt”, 1927) kertoo naisen alistetusta asemasta. Näytelmän "Qıźıl jondoź" (”Punatähti”, 1926) aiheena on Venäjän kansalaissota. Ğafuri oli myös ensimmäisiä baškiirinkielisiä lastenkirjailijoita. Hänen tuotantoonsa on vaikuttanut baškiirien ja tataarien suullinen kansanperinne sekä klassinen itämainen runous.


title: Mäžit Ğafuri

text: Kirjailijan mukaan on nimetty Baškortostanin Gafurin piiri sekä baškiirinkielinen akateeminen draamateatteri. Ufassa toimii hänelle omistettu kotimuseo.


title: HMS Eclipse (H08)

text: HMS Eclipse (viirinumero H08) oli Britannian Kuninkaallisen laivaston E-luokan hävittäjä, joka palveli toisessa maailmansodassa.


title: HMS Eclipse (H08)

text: Alus tilattiin 1. marraskuuta 1932 Dennyltä Dumbartonista osana vuoden 1931 laivasto-ohjelmaa. Sen valmistuskustannukset olivat 246 664 puntaa ilman Amiraliteetin toimittamia ase- ja viestijärjestelmiä.


title: HMS Eclipse (H08)

text: "HMS Eclipse" liitettiin palvelukseen otettaessa Kotilaivaston 5. hävittäjälaivueeseen palvellen kotivesillä, kunnes se purjehti 31. elokuuta 1935 täydennyksenä Välimeren laivastoon Etiopian kriisin vuoksi. Alus oli sijoitettuna 8. syyskuuta – 3. lokakuuta Haifaan ja sen jälkeen Aleksandriaan 5. tammikuuta 1936 saakka. Tämän jälkeen aluksen palveluspaikka vaihteli eri satamissa itäisellä Välimerellä, kunnes se palasi maaliskuussa kotimaahan huollettavaksi.


title: HMS Eclipse (H08)

text: Alus siirrettiin 20. maaliskuuta Devonportin telakalle, josta se palasi palvelukseen palattuaan 30. huhtikuuta. Alus liitettiin Kotilaivaston 5. Hävittäjälaivueeseen palvellen pääasiassa kotivesillä. Alus partioi tammikuusta maaliskuuhun 1937 Biskajanlahdella valvoen Espanjan saartoa. Se suoritti Itämeren purjehduksen 18. kesäkuuta – 6. heinäkuuta 1937 sekä oli sijoitettuna Oraniin sekä Gibraltarille lokakuusta joulukuuhun 1937. Alus palveli edelleen Espanjan rannikon valvonnassa tammikuusta maaliskuuhun 1938.


title: HMS Eclipse (H08)

text: Reserviin alus määrättiin vuoden 1938 lopulla, ja se liitettiin 5. toukokuuta 1939 Devonportin reserviin. Se palasi palvelukseen 2. elokuuta 1939 miehitettynä reserviläisillä osallistuakseen laivastonreservinkatselmukseen.


title: HMS Eclipse (H08)

text: "HMS Eclipse" liitettiin toisen maailmansodan puhjetessa 12. hävittäjälaivueeseen, jonka mukana se joulukuussa alistettiin Läntisen reitin valvontaan. Alus suojasi ennen siirtoaan taisteluristeilijä "HMS Hoodia" yhdessä "HMS Echon" ja "HMS Exmouthin" kanssa metsästettäessä Saksan laivaston taisteluristeilijöitä "Scharnhorstia" ja "Gneisenauta" Pohjois-Atlantilta. Alus jatkoi saattuetehtävissä aina 8. huhtikuuta 1940 saakka, jolloin se määrättiin liittymään Kotilaivastoon.


title: HMS Eclipse (H08)

text: Alus kerkisi olemaan ainoastaan kolme päivää Kotilaivaston mukana Norjan rannikolla ennen kuin alukseen osui lentopommi. Aluksen konehuone sekä runsaasti muita tiloja täyttyivät vedellä, jolloin alus menetti kaiken konetehonsa. Se hinattiin Lerwickiin korjattavaksi.


title: HMS Eclipse (H08)

text: Korjaukset valmistuivat 10. elokuuta Clyden telakalla, jonka jälkeen alus liitettiin Kotilaivaston 3. hävittäjälaivueeseen. Alus suojasi operaatio Menaceen liittyvää saattuetta yhdessä "HMS Inglefieldin", "HMS Echon" ja "HMS Escapaden" kanssa, mutta se todettiin edelleen vialliseksi. Alus siirtyi Sierra Leoneen telakalle korjattavaksi, mistä se palasi 14. lokakuuta palvelukseen.


title: HMS Eclipse (H08)

text: Alus purjehti Gibraltarille, jossa se siirrettiin 28. lokakuuta uudelleen telakalle konehuoltoon. Alus palasi 15. marraskuuta telakalta, jonka jälkeen se palasi kotimaahan. Alus palveli osana 3. Hävittäjälaivuetta lukuun ottamatta korjauksia Devonportissa 12. huhtikuuta – 4. kesäkuuta 1941 ja Hullissa 6. joulukuuta 1941 – 21. helmikuuta 1942.


title: HMS Eclipse (H08)

text: Alus siirrettiin Jäämeren saattueiden suojaamiseen. Alus suojasi 29. maaliskuuta seitsemän rahtialuksen saattuetta PQ13, kun se havaitsi Saksan laivaston aluksen, jolloin liikkuva taistelu alkoi. Viisi minuuttia myöhemmin alukselta havaittiin voimakas räjähdys saksalaisaluksella, jonka jälkeen vihollisaluksen havaittiin pysähtyneen. "HMS Eclipse" lähestyessä vaurioitunutta alusta laukaistakseen torpedonsa kaksi uutta saksalaisalusta liittyi taisteluun.


title: HMS Eclipse (H08)

text: Lähestyvät alukset avasivat tulen noin kolmen kilometrin päästä. "HMS Eclipseen" osui kahdesti, joista ensimmäinen räjähti kannella ja toinen läpäisi taaemmat kansirakenteet räjäyttäen 4,7 tuuman tykin kartussit. Räjähdys aiheutti suurta tuhoa ja runsaasti tappioita ammustenkäsittelyosastossa. Myöhemmin A-tykki joutui epäkuntoon sekä syntyi reikä aluksen oikeaan kylkeen. Taistelussa kaatui kaksi miehistönjäsentä ja seitsemän haavoittui.


title: HMS Eclipse (H08)

text: "HMS Eclipsen" vauriot korjattiin Pohjois-Venäjällä telakalla, josta alus poistui 6. huhtikuuta. Alus palasi Englantiin Devonportin telakalle, josta se palasi 6. toukokuuta palvelukseen. Korjausten aikana aluksen kylki levytettiin uudelleen , polttoainetankit korjattiin, sirpaleiden aiheuttamat vahingot kansirakenteissa paikattiin sekä kaksi aluksen tykeistä korvattiin.


title: HMS Eclipse (H08)

text:
Alus liittyi heinäkuussa Kotilaivaston 8. Hävittäjälaivueeseen. Alus suojasi syyskuussa saattuetta PQ18, minkä jälkeen se oli huollettavana Humberissa 27. syyskuuta - 20. marraskuuta 1942. Alus lainattiin Läntisen reitin alueelle huhti-toukokuussa 1943 sukellusveneuhan ollessa suurimmillaan.
Gibraltarille alus saapui 28. kesäkuuta täydennyksenä Välimeren laivastolle Sisilian maihinnousua varten. Aluksen tukikohdaksi määrättiin Malta, josta se myöhemmin siirrettiin Aleksandriaan.


title: HMS Eclipse (H08)

text: "HMS Eclipse" ja "HMS Laforey" upottivat 23. heinäkuuta 1943 Augustan edustalla Italian laivaston sukellusvene "Ascianghin".


title: HMS Eclipse (H08)

text: Alus vaurioitti 22. elokuuta pahoin Saksan laivaston torpedovene "TA-12":ta (entinen Ranskan laivaston "Baliste"), joka jouduttiin ajamaan matalikolle Rodoksella uppoamisen estämiseksi.


title: HMS Eclipse (H08)

text: "HMS Eclipse" vaurioitti 23. syyskuuta Rodoksen lounaispuolella Saksan laivaston torpedovene "TA-10":tä (entinen Ranskan laivaston " La Pomone" ja Italian laivaston "FR-42") sekä upotti rahtialus "Gaetano Donizettin", joka kuljetti italialaisia sotavankeja.


title: HMS Eclipse (H08)

text: Alukselle nousi 23. lokakuuta 1943 Royal East Kent -rykmentin miehiä Leroksen varuskunnan täydennykseksi. Alus osui seuraavana päivänä Kalimnoksen itäpuolella miinaan, jolloin se katkesi kahtia upoten viidessä minuutissa. Aluksen mukana meni syvyyksiin 119 miehistönjäsentä ja 134 maavoimien miestä.


title: Sipoon lukio

text: Sipoon lukio on toinen Sipoon lukiokoulutusta tarjoavista kouluista. Toinen on ruotsinkielinen Sibbo Gymnasium. Lukion rehtorina toimii Aarne Alatalo.


title: Sipoon lukio

text: Sipoon lukio sijaitsee Sipoon keskustassa Nikkilässä. Koulussa oli lukuvuoden 2017 alussa noin 210 oppilasta. Koulu toimii vuonna 2007 käyttöönotetuissa moderneissa tiloissa yhdessä ammattikoulutusta tarjoavan Keuda Sipoon kanssa. Koulutusyhteenliittymä tunnetaan nimellä Sipoon Enter. Koulurakennus on saanut useita arkkitehtuuripalkintoja, mm. Chicago Athenaeum -palkinnon vuonna 2008. Rakennuksen on suunnitellut helsinkiläinen Arkkitehtitoimisto K2S.


title: Sipoon lukio

text: Sipoon lukio perustettiin vuonna 1986. Sipoon suomenkielisen väestön voimakkaasti kasvaessa myös Sipoon lukion oppilasmäärä on noussut. Ylioppilaita valmistuu vuosittain 50–60. Myös ylioppilaiden määrä on ollut nousussa. Haku lukioon tapahtuu toisen asteen opintojen yhteishaun kautta. Lukio-opintoihin on mahdollista yhdistää ammattitutkintoon valmistavia opintoja. Lukion tunnuslause on ”Yksilöllistä opastusta, keskustelevaa kulttuuria”.


title: Sipoon lukio

text: Lukuvuonna 2010–2011 Sipoon lukiossa alkoi jääkiekkolinja. Siinä opiskelijalla on mahdollisuus yhdistää lukio-opinnot lajiharjoitteluun läheisessä Nikkilän jäähallissa.


title: HMS Escapade

text: HMS Escapade (viirinumero H17) oli Britannian Kuninkaallisen laivaston E-luokan hävittäjä, joka palveli toisessa maailmansodassa.


title: HMS Escapade

text: Alus tilattiin 1. marraskuuta 1932 Scotts Shipbuilding and Engineering Companyltä Greenockista osana vuoden 1931 laivasto-ohjelmaa. Sen valmistuskustannukset olivat 249987 puntaa ilman Amiraliteetin toimittamia ase- ja viestijärjestelmiä.


title: HMS Escapade

text: "HMS Escapade" liitettiin palvelukseen otettaessa Kotilaivaston 5. Hävittäjälaivueeseen. Alus osallistui tammikuusta maaliskuuhun 19335 Kotilaivaston mukana Länsi-Intian purjehdukseen. Se siirrettiin syyskuussa laivueen mukana Välimeren laivastoon Etiopian kriisin aikana, mistä se palasi maaliskuussa 1936 kotimaahan. "HMS Escapade" oli viisi kertaa valvomassa Espanjan kauppasaartoa: 1937 tammikuusta maaliskuuhun, heinäkuussa ja lokakuusta joulukuuhun sekä tammikuusta maaliskuuhun 1938 ja helmikuusta maaliskuuhun 1939.


title: HMS Escapade

text: "HMS Escapade" kolaroi 18. tammikuuta 1939 sisaraluksensa "HMS Eclipsen" kanssa. Aluksen konehuoneen vian vuoksi se pysähtyi odottamatta, jolloin se "HMS Eclipse" ei kyennyt väistämään, vaan törmäsi alukseen. Aluksen törmäyksessä saamien vaurioiden korjaaminen kesti seitsemäntoista päivää.


title: HMS Escapade

text: "HMS Escapade" siirrettiin 16. kesäkuuta 1939 reserviin risteilijä "HMS Colombon" tukilaivaksi Plymouthiin. Alus palasi palvelukseen 2. elokuuta reservilaivastonkatselmuksen vuoksi.


title: HMS Escapade

text: Toisen maailmansodan alkaessa "HMS Escapade" kuului 12. Hävittäjälaivueeseen saattue- ja valvontatehtävissä. Alus hyökkäsi sukellusveneitä vastaan 5. ja 15. marraskuuta Englannin kanaalissa ilman tulosta. Se pelasti 5. joulukuuta "SS Nova Scotian" eloonjääneet.


title: HMS Escapade

text: "HMS Escapade" pakotti 25. helmikuuta 1940 suojatessaan Norjaan rannikolla saattuetta HN14 Saksan laivaston sukellusveneen "U-63" pintaan, jolloin sukellusveneen miehistö upotti aluksensa. Alus poimi merestä sukellusveneen miehistön. Se operoi Norjan rannikolla 7. huhtikuuta-17. kesäkuuta.


title: HMS Escapade

text: "HMS Escapade" aloitti 17. kesäkuuta "HMS Ark Royalin" kanssa purjehduksen Gibraltarille, jossa alukset liitettiin Force H:hon.


title: HMS Escapade

text: "HMS Escapade" palasi kotimaahan elokuussa, jolloin se määrättiin maihinnousun torjuntaan yhdessä 3. Hävittäjälaivueen kanssa. Alus viipyi kuitenkin kotimaassa ainoastaan kolmisen viikkoa ennen kuin se määrättiin suojaamaan taistelulaiva "HMS Barhamia" epäonnisessa Dakarin operaatiossa.


title: HMS Escapade

text: "HMS Escapade" palasi saattuepalvelukseen, jona aikana se osallistui muun muassa operaatio Rubbleen tammikuussa 1941. Alus myös suojasi helmikuussa taistelulaiva "HMS Nelsonia" tuloksettomassa Saksan laivaston taisteluristeilijöiden "Scharnhorstin" ja "Gneisenaun" metsästyksessä. Aluksen palattua kotimaahan suojattuaan saattueen HX125:n matkaa, se siirrettiin telakalle Tyneen 26. toukokuuta - 10. heinäkuuta.


title: HMS Escapade

text: "HMS Escapade" liitettiin palvelukseen palatessa Kotilaivaston 4. Hävittäjälaivueeseen, jonka mukana se suojasi 10. elokuuta "HMS Prince of Walesia". Osasto kuljetti pääministeri Winston Churchillin Argentiaan Newfoundlandiin tapaamaan Yhdysvaltain presidenttiä Rooseveltia. Alus suojasi palattuaan Jäämeren saattueita. Se saapui 31. elokuuta ensimmäisen kerran Arkangeliin. Se suojasi saattueita, kunnes se siirrettiin 9. helmikuuta 1942 telakalle Imminghamiin.


title: HMS Escapade

text: "HMS Escapade" palasi 30. maaliskuuta palvelukseen. Se suojasi huhtikuussa Ruotsista paenneen norjalaisen tankkerin "Meldin" matkan Methiliin. Alus osallistui toukokuussa epäonnistuneeseen yritykseen saattaa vaurioitunut risteilijä "HMS Trinidad" Pohjois-Venäjältä Islantiin. Paluumatkalla se suojasi Kuolasta saattuetta QP12.


title: HMS Escapade

text: "HMS Escapade" siirrettiin 5. kesäkuuta 5. Hävittäjälaivueeseen, jonka mukana se suojasi operaatio Harpoonissa saattuetta WS19Z Maltalle. Paluumatkalla alus suojasi lentotukialus "HMS Arguksen" paluun kotimaahan, jonka jälkeen se liitettiin saattueen PQ17 suojaukseen. Alus siirrettiin 20. heinäkuuta telakalle Liverpooliin.


title: HMS Escapade

text: "HMS Escapade" palasi 24. syyskuuta palvelukseen. Alus suojasi lentotukialus "HMS Furiousta" matkalla Gibraltarille, jonne ne saapuivat 25. lokakuuta. Tämän jälkeen se suojasi operaatio Torchin joukkojenkuljetussaattueita KMF1 ja KMF2, jonka jälkeen se palasi kotimaahan saattueen MKF1(X):n mukana. Alus saapui 19. marraskuuta Greenockiin.


title: HMS Escapade

text:
"HMS Escapade" oli huollettavana 27. marraskuuta - 23. joulukuuta Thamesilla, minkä jälkeen se liitettiin Saattajaryhmä B3:een Läntisen reitin alueelle. Seuraavien kuuden kuukauden aikana alus suojasi Pohjois-Atlantilla saattueita, joista merkittävimpiä olivat toukokuussa 1943 merellä olleet HX228, ONS175 ja HX239.
"HMS Escapade" oli 3. kesäkuuta - 5. syyskuuta huollettavana Cardiffissä, jossa sille asennettiin Hedgehog -sukellusveneentorjuntaheitin. Pikaisen koulutusjakson jälkeen alus suojasi saattuetta ONS180. Alus sai 20. syyskuuta Pohjois-Irlannin vesillä sukellusvenehavainnon, jolloin se laukaisi Hedgehogin. Aseessa ilmenneen vian seurauksena ase tuhoutui ja komentosilta vaurioitui pahoin. Aluksen miehistöstä sai surmansa viisitoista ja lisäksi kymmemen haavoittui, joista yksi kuoli haavoihinsa myöhemmin.


title: HMS Escapade

text: "HMS Escapade" oli Portsmouthissa telakalla aina vuoden 1944 loppuun saakka. Alus liitettiin palvelukseen palatessaan 8. Saattajaryhmään sodan loppuajaksi. Alukselle asennettiin Squid-järjestelmä koekäyttöön. Se suojasi toukokuussa 1945 norjalaisten paluun kotimaahansa, jonka jälkeen se liitettiin sukellusveneentorjuntakoulutuslaivueeseen.


title: HMS Escapade

text: "HMS Escapade" sijoitettiin 18. helmikuuta 1946 poistolistalle ja sen aseistus määrättiin 15. marraskuuta poistettavaksi. Alus sijoitettiin 3. joulukuuta "HMS Tartarin" proomuksi. Se myytiin 17. toukokuuta 1947 BISCOlle, joka siirsi sen G W Bruntonille, jonka Grangemouthin telakalla alus romutettiin 3. elokuuta 1947 alkaen.


title: Lumetus

text: Lumetus on lumen tuottamista johtamalla painevettä ja -ilmaa lumitykin läpi. Lumetusta käytetään pääasiassa laskettelukeskuksissa, sillä sen avulla voidaan lisätä lumikerroksen luotettavuutta ja pidentää hiihtokautta.


title: Lumetus

text: Lumetus tapahtuu lumitykillä. Sillä tuotettua lunta kutsutaan "tykkilumeksi", "keinolumeksi" tai "tekolumeksi". Tykkilumi on kuitenkin oikeaa lunta eikä esimerkiksi paperia tai muovia. Lumitykkiin johdetaan paineilmaa ja painevettä. Se hajottaa vesipisarat pieniksi, muutamien kymmenien mikronien kokoisiksi pisaroiksi ja ampuu ne ilmaan. Jos ilman lämpötila on 0 °C tai sen alle, pienet pisarat alkavat haihtua ja jäähtyä nopeasti muodostaen lumikiteitä. Ilmiö tapahtuu myös, jos ilmankosteus on alhainen. Paineilma ja painevesi tuotetaan vesitykkiin sähköllä, jota tarvitaan suhteellisen paljon.


title: Kivenhakkaajat

text: Kivenhakkaajat () oli ranskalaisen taiteilijan Gustave Courbetin maalaus vuosilta 1849–1850. Maalaus edusti yhteiskunnallista realismia, kuvaten kahta talonpoikaa, vanhempaa ja nuorempaa, hakkaamassa kiviä.


title: Kivenhakkaajat

text: Maalaus oli ensi kertaa esillä Pariisin salongissa vuonna 1850.


title: Kivenhakkaajat

text: "Kivenhakkaajat" tuhoutui toisen maailmansodan aikana yhdessä 154 muun teoksen kanssa, kun niitä Königsteinin linnoitukseen kuljettanut ajoneuvo joutui Liittoutuneiden pommittamaksi helmikuussa 1945.


title: MagiCAD

text: MagiCAD on suomalainen CAD-ohjelmisto talotekniseen suunnitteluun.


title: MagiCAD

text: MagiCADiä kehittää raumalainen yritys nimeltä MAgiCAD Group Oy, jonka palveluksessa on tällä hetkellä noin 100 työntekijää (tilanne 2016). Yritys on pohjoismaiden suurin talotekniikka-alan ohjelmistotalo. Yrityksen on osa kansainvälistä Glodon Group -konsernia.


title: MagiCAD

text: MagiCAD Groupin palveluihin kuuluvat tuotemallinnuspalvelut sekä asiakaskohtainen ohjelmistokehitys.


title: MagiCAD

text: Ensimmäinen MagiCAD lanseerattiin markkinoille vuonna 1998. MagiCAD sai Bostonissa 12. maaliskuuta 2007 IFC2x3 -sertifikaatin.


title: MagiCAD

text: MagiCAD kattaa työkalut LVI- ja sähköjärjestelmien suunnitteluun ja piirtämiseen. MagiCAD toimii AutoCAD MEPin ja Revit MEPin kanssa. 3D on MagiCADissä perusominaisuus. Se mahdollistaa suunnittelun todellisilla tuotteilla, risteilytarkastelut, leikkauskuvat sekä tarkat massaluettelot. MagiCADillä voi tehdä muun muassa mitoitus-, tasapainotus- (painehäviölaskenta), ääni-, lämpöhäviö- sekä määrä- ja massalaskennat. MagiCADillä voi tehdä suunnitelmat todellisilla tuotteilla, jolloin suunnitelmat, laskennat ja raportit perustuvat aina todellisiin tuotteisiin ja oikeisiin tuotetietoihin.


title: MagiCAD

text: Talotekniikan tuotteiden tuotemallinnus tapahtuu omilla Qmodel- ja Qbase-teknologioilla. Tuotemalli sisältää tuotteen 3D-geometrian luomiseen liittyvän datan sekä valmistajan ilmoittaman teknisen datan. MagiCADin sisään rakennettu Qmodel-engine generoi MagiCAD-käyttäjän tarpeisiin luonnollisen näköisen ja oikeaa teknistä dataa sisältävän objektin. Näin lopputuloksena syntyvä järjestelmäsuunnitelma on mitoitettu ja piirretty oikein.


title: Olli Reenpää

text: Kari Olli Reenpää (vuoteen 1935 Renqvist, s. 25. maaliskuuta 1934 Helsinki) oli Otava-Kuvalehdet Oy:n konsernijohtaja vuosina 2000–2010 ja Kustannusyhtiö Otavan hallituksen puheenjohtaja vuoteen 2014 saakka. Hän on koulutukseltaan diplomi-insinööri. Hän toimi Otavan varatoimitusjohtajana vuosina 1968–1978 ja toimitusjohtajana vuodet 1979–1999.


title: Olli Reenpää

text: Reenpää valmistui paperi-insinööriksi 1960, ja samanaikaisesti hän aloitti Otavan palveluksessa tutkimus- ja käyttöinsinöörinä ja vuodesta 1964 yhtiön teknillisenä johtajana. Hänet nimitettiin Otavan toimitusjohtajaksi 1979 Heikki A. Reenpään jälkeen. Hän oli aloittanut serkkunsa Heikki A. Reenpään kanssa Otavan kunnostamisen vakavaraiseksi yhtiöksi, kun se oli 1960-luvulta alkaen kokenut vaikeita aikoja. 1990-luvun alun yritysvaltausuhka estettiin vetämällä Otava vuonna 1991 pois pörssistä, ja siitä tuli puhtaasti sukuyhtiö. Otava-Kuvalehdet Oy:n konsernijohtajaksi hän nousi vuonna 2000, jolloin myös konserni sai nykyisen nimensä.


title: Olli Reenpää

text: Reenpäälle myönnettiin vuorineuvoksen arvonimi vuonna 1996. Hän toimi Graafisen teollisuuden Työnantajaliiton puheenjohtajana vuosina 1979–1982 ja Graafisen Keskusliiton puheenjohtajana 1979–1993.


title: Olli Reenpää

text: Reenpää on Kari Reenpään poika. Antti Reenpää on Reenpään poika .


title: Paul Ariste

text: Paul Ariste, ent. "Berg" (3. helmikuuta 1905 – 2. helmikuuta 1990) oli virolainen kielitieteilijä, joka tutki suomalais-ugrilaisia kieliä, jiddišiä sekä baltian romanikieltä. Lisäksi hänet on listattu esperantolehti "La Ondon" listalla sadan merkittävimmän esperantistin joukkoon.


title: Paul Ariste

text: Paul Ariste syntyi Torman pitäjän Rääbisen kartanossa. Hänen isänsä Aleksander Berg työskenteli seppänä ja äitinsä Liisa Põvvat keittäjänä. Aristen ollessa kaksivuotias hänen perheensä muutti paremman toimeentulon perässä Puurmanin kartanoon Pohjois-Tartonmaalle. Kolmen vuoden kuluttua perhe siirtyi takaisin Tormaan. Siellä hänen isänsä työskenteli jälleen Rääbisen kartanossa. Ariste kävi kolmen vuoden ajan koulua läheisessä Sätsuveren kylässä. Vuonna 1916 perhe muutti jälleen, tällä kertaa Tallinnaan. Muuton taustalla oli pelko sotaväkeen otosta, jolta Aristeen isä välttyikin toimiessaan lukkoseppänä. Tallinnassa Ariste kävi vuoden koulua ja pääsi vuonna 1917 keisarilliseen Nikolain kymnaasiin. 14-vuotiaana Ariste kävi esperanton kursseilla. Hänen ensimmäinen artikkelinsa julkaistiin Kölnissä esperantonkielisessä "Esperanto Triumfonte" -lehdessä vuonna 1921. Hän osallistui myös esperantokongresseihin ensin vuonna 1921 Helsingissä ja vuonna 1923 Nürnbergissä.


title: Paul Ariste

text: Ariste valmistui lyseosta vuonna 1925 ja siirtyi opiskelemaan Tarttoon Tallinnan kaupungilta saamansa stipendin turvin. Siellä hän opiskeli itämerensuomalaisia kieliä, uralilaista kielentutkimusta ja kansanrunoutta sekä germanistiikkaa. Opiskelun ohella hän työskenteli Viron kansallismuseossa. Vuonna 1926 hän oli museon työtehtävissä Setumaalla ja julkaisi seuraavana vuonna tutkielman setukaisten joululeikeistä. Vuonna 1927 Ariste vaihtoi nimensä Bergistä Aristeeksi. Vierasperäisten sukunimien muuttaminen virolaisiksi oli tuohon aikaan yleinen tapa Virossa. Ariste suoritti maisterintutkintoon vaadittavat tentit vuonna 1929. Hänen maisterintyönsä "Eesti-rootsi laensõnad eesti keeles" hyväksyttiin vuonna 1931 ja julkaistiin Tarton yliopiston julkaisusarjassa vuonna 1933. Maisteriksi valmistuttuaan hän työskenteli kansanrunousarkistossa ja jatkoi opintojaan vuosina 1932–1933 Helsingissä, Uppsalassa ja Hampurissa.


title: Paul Ariste

text: Ariste pääsi työhön fonetiikan opettajaksi Tarton yliopistoon vuonna 1933. Tutkijanuransa alkupuolella Ariste keskittyikin paljolti fonetiikkaan. Hänen tohtorinväitöskirjansa "Hiiu murrete häälikute kvantiteedist" vuonna 1939 käsitteli Hiidenmaan murteiden ääntämystä. Tätä ennen vuonna 1938 hän oli julkaissut tutkimuksen Hiidenmaan Reigin ja Pühlepan pitäjien paikannimistä. Viron kielen fonetiikan lisäksi hän oli käsitellyt artikkeleissaan vatjan ja liivin foneettis-äänneopillisia erityiskysymyksiä. 1930-luvulla hän tutki myös jiddišiä ja romanikieltä. Väiteltyään tohtoriksi hän toimi neuvostomiehityksen aikana vuosina 1940–1941 viron kielen dosenttina. Natsi-Saksan miehitettyä Viron hän työskenteli assistenttina viron kielen arkistossa.


title: Paul Ariste

text: Saksalaisten miehitysaikana Ariste teki myös jonkin verran kenttätutkimusta ja vieraili vuoden 1942 kesällä vatjalaiskylissä Inkerissä. Vuonna 1943 hän tutki komin kieltä Tartosta käsin. Neuvostojoukkojen uhatessa Viron miehittäneitä saksalaisjoukkoja useat virolaiset fennougristit pakenivat Virosta. Aristekin hakeutui Viron pohjoisrannikolle lähteäkseen maasta, mutta hän palasi kuitenkin takaisin Tartoon. Neuvostomiehityksen jälkeen Ariste oli ainut Tarton yliopistolle jäänyt filologi, jolla oli tohtorintutkinto. Hänestä tuli laitoksen viron ja suomalais-ugrilaisten kielten osaston johtaja. Neuvostoviranomaiset pidättivät Aristen vuonna 1945, ja hän joutui NKVD:n kiduttamaksi. Eräs Tarton yliopiston lehtoreista oli tehnyt Aristeesta väärän ilmiannon, jonka mukaan tämä oli englantilaisten vakooja. Kidutuksen aikana hän yritti itsemurhaa morfiinilla, mutta epäonnistui yrityksessään. Ariste oli vankina vuoden 1946 toukokuuhun saakka. Päästyään vapaaksi hänet nimitettiin Tarton suomalais-ugrilaisten kielten oppituolin johtajaksi. Hän sai myös kolmen kuukauden palkan hyvitykseksi vuoden kestäneestä vankeudestaan. Ariste ei kuitenkaan koskaan saanut pyynnöistään huolimatta syyttömän papereita viranomaisilta.


title: Paul Ariste

text: Sodan jälkeen Ariste teki oppilaidensa kanssa retkiä Liivinrannalle kesinä 1948–1950, inkeroiskyliin vuonna 1956 sekä keski- ja äänisvepsäläisten luokse vuosina 1953–1955 ja vuonna 1961. Kenttätyön lisäksi hän julkaisi vuonna 1956 teoksen "Eesti rahva etnilisest ajaloost" (”Viron kansan etninen historia”). Vuonna 1954 hänestä tuli Viron tiedeakatemian jäsen. Professorinvirkansa ohella hän työskenteli tiedeakatemian kielen ja kirjallisuuden instituutin suomalais-ugrilaisen osaston johdossa vuosina 1957–1960. Vuosina 1963-67 hän oli Esperanto-akatemian jäsen. Ariste toimi Tarton yliopiston suomalais-ugrilaisten kielten professorina vuoteen 1977 asti, mutta jatkoi yliopistonopettajana tämän jälkeenkin. Kevätlukukausi 1983 oli Aristeen sadas lukukausi. Hän piti luentoja yliopistossa aina vuoteen 1989 saakka. Ariste kuoli syntymäpäivänsä aattona 2. helmikuuta 1990.


title: Paul Ariste

text: Suomen ja Viron televisioyleisölle Paul Ariste tuli tutuksi Naapurivisan toisena tuomarina Lauri Postin rinnalla vuosina 1966–1970.


title: Grigori Romanov

text: Grigori Vasiljevitš Romanov (, 7. helmikuuta 1923 nykyisen Novgorodin alueen Borovitšin piirin Zihnovon kylä – 3. heinäkuuta 2008 Moskova) oli neuvostoliittolainen poliitikko. Hänet tunnetaan parhaiten Leningradin pitkäaikaisena puoluejohtajana.


title: Grigori Romanov

text: Grigori Romanov syntyi talonpoikaisperheeseen. Hän osallistui toiseen maailmansotaan Leningradin ja Baltian rintamilla. Vuonna 1944 hän liittyi Neuvostoliiton kommunistiseen puolueeseen. Vuonna 1953 Romanov valmistui etäopiskelijana Leningradin laivanrakennusinstituutista. Vuosina 1946–1954 hän työskenteli suunnittelijana ja osastopäällikkönä Ždanoville nimetyssä rakennusteollisuusministeriön tehtaassa Leningradissa. Vuosina 1955–1957 hän toimi tehtaan puoluekomitean johtajana ja NKP:n keskuskomitean puolueorganisaattorina.


title: Grigori Romanov

text: Vuosina 1957–1961 Romanov työskenteli Leningradissa Kirovin piirin puoluekomitean ensimmäisenä sihteerinä ja vuosina 1961–1962 puolueen kaupunkikomitean sihteerinä. Vuonna 1963 hänestä tuli NKP:n Leningradin aluekomitean toinen sihteeri. Syyskuusta 1970 aina vuoteen 1983 saakka hän toimi aluekomitean ensimmäisenä sihteerinä.


title: Grigori Romanov

text: NKP:n 23. ja 24. edustajakokouksissa Romanov valittiin puolueen keskuskomitean jäseneksi. Vuodesta 1973 hän oli NKP:n keskuskomitean politbyroon ehdokasjäsen ja vuosina 1976–1985 sen varsinainen jäsen. Vuosina 1983–1985 hän toimi keskuskomitean sihteerinä.


title: Grigori Romanov

text: Romanovia pidettiin yleisesti puolueen ”kovan linjan” miehenä. Juri Andropovin kuoltua häntä harkittiin keskuskomitean pääsihteeriksi, mutta lopulta virkaan valittiin eri ryhmittymien välisenä kompromissina sairas Konstantin Tšernenko, jota pian seurasi Mihail Gorbatšov. Heinäkuussa 1985 Gorbatšov erotti Romanovin politbyroosta ja sihteeristöstä.


title: Grigori Romanov

text: Neuvostoliiton hajoamisen jälkeen Romanov toimi Venäjän kommunistisen puolueen keskuskomitean neuvottelukunnan jäsenenä. Hänet on haudattu Kuntsevon uudelle hautausmaalle Moskovaan.


title: Grigori Romanov

text: Romanov on palkittu kolmella Leninin kunniamerkillä sekä lokakuun vallankumouksen, työn punaisen lipun ja znak potšota -kunniamerkeillä. Vuonna 1983 hän sai sosialistisen työn sankarin arvonimen.


title: Tāmati Wāka Nene

text: Tāmati Wāka Nene (~1785 – 4. elokuuta 1871) oli Uuden-Seelannin pohjoisosassa vaikuttanut maoripäällikkö eli "rangatira", joka osallistui maorisotiin brittien puolella Hone Hekeä vastaan käydyssä lipputankosodassa.


title: Tāmati Wāka Nene

text: Tāmati Wāka Nene syntyi Bay of Islandsissa luultavasti vuonna 1785. Hänen sukunsa kuului alueen tärkeimpiin ja he olivat johtavassa asemassa Ngāpuhi-heimossa. Muskettisotien aikana Tāmati Wāka Nene nousi yhdeksi heimon sotapäälliköistä. Sodan aikana hän johti joukkojaan Uuden-Seelannin Pohjoissaaren eteläkärkeen saakka ja valloitti sekä osti alueita matkan varrelta. Vuonna 1828 hän nousi heimonsa johtoon sen aikaisemman päällikön kuoltua taistelussa.


title: Tāmati Wāka Nene

text: Tāmati Wāka Nene uskoi kaupankäynnin eurooppalaisten kanssa hyödyttävän häntä ja hän otti suojelukseensa paikalliset lähetyssaarnaajat. Hän otti itse kasteen vuonna 1839. Nene kannatti Waitangin sopimusta ja suostutteli monet muut maoripäälliköt allekirjoittamaan sen. Hän lupasi silloiselle kuvernöörille Robert FitzRoylle pitävänsä kurissa muut paikalliset maoriheimot ja hän koki loukkauksena Hone Heken lipputangon kaadon ja lopulta hyökkäyksen Russeliin. Nenen onnistui suostutella Heke antautumaan ja sota päätyi vuonna 1846. Nene kuoli vuonna 1871 ja hänet on haudattu Russeliin.


title: Myoniradiografia

text: Myoniradiografia tarkoittaa myoni-alkeishiukkasten käyttämistä kohteiden läpivalaisuun.


title: Myoniradiografia

text: Myonit ovat sähköisesti varattuja leptoneihin kuuluvia alkeishiukkasia. Luonnossa niitä syntyy pääasiassa kosmisen säteilyn hajotessa Maan ilmakehän yläosissa ja maanpinnalle niitä saapuu joka suunnasta. Niiden suuri energia sallii niiden tunkeutua syvälle kallioon, veteen ja muihin aineisiin. Keskimäärin 3 miljardin elektronivoltin energian omaavat myonit läpäisevät noin 1,8 metriä lyijyä. 100 GeV myonit läpäisevät 100 metriä kalliota ja 1 TeV energian omaavat tunkeutuvat aina 1 km syvyyteen maankuoreen. Matkallaan aineen läpi ne menettävät energiaa ionisoimalla harvakseltaan läpäisemänsä aineen atomeja, mutta niiden kulkema rata on hyvin suora, kunnes ne menettävät liikaa energiaa.


title: Myoniradiografia

text: Kohteen läpi kulkeneiden myonien energia ja ratapoikkeamat on mahdollista mitata, ja käyttäen useampaa kuin yhtä ilmaisinta on periaatteessa mahdollista muodostaa kolmiulotteinen kuva kohteen sisuksista. Menetelmän haittapuoli on sen hitaus, sillä myoneja tulee maanpinnan neliösentille vain noin yksi minuutissa, ja korkeamman energian omaavia sitä vähemmän.


title: Myoniradiografia

text: Myoni-ilmaisimia oli jo 1940-luvulla, mutta ilmeisesti ensimmäisen kerran 1960-luvun lopulla yhdysvaltalaisen fyysikon Luis Alvarezin aloitteesta egyptiläis-yhdysvaltalainen tutkijaryhmä käytti myoniradiografiaa Gizan Khefrenin pyramidin tutkimiseen. Ilmaisinlaitteisto sijoitettiin pyramidin alla olevaan kammioon. Kaksi vuotta kestäneistä mittauksista ilmeni, ettei Khefrenin pyramidissa ollut yhden, jo löydetyn lisäksi enempää isompia kammioita. Mittausjärjestelyissä oli pyritty eliminoimaan heikoiksi käyneet, poikkeamiensa takia mittausta häiritsevät myonit suojaamalla ilmaisin paksuhkolla metallilla.


title: Myoniradiografia

text: Vuonna 2008 oli käynnissä kaksikin hanketta myonien hyödyntämiseksi arkeologisessa tutkimuksessa:


title: Myoniradiografia

text:
Belizessä La Milpan, muinaisen Maya-kaupungin raunioilla olevan rakennelman sisältävä kumpu aiottiin läpivalaista. Ilmaisimena aiottiin käyttää kahta kaasutäytteistä sylinteriä, joka oli vuorattu myoneja rekisteröivällä materiaalilla. Sylinterin sisälle sijoitettuna olisivat myös ilmaisimet, jotka rekisteröivät myonien kaasussa synnyttämät valonvälähdykset. Prototyyppi-ilmaisin oli noin 5 metriä pitkä ja Teksasin yliopistoa edustava Roy Schwitters sanoi 1000 myonin mittauksen kestävän 10 päivää.
Toinen hanke koski Auringon pyramidia Meksikon Teotihuacánissa. Pyramidin alla kulkevaan käytävään aiottiin sijoittaa kuudesta, päällekkäisestä kaasutäyteisestä osastosta koostuva ilmaisin. Tutkimusryhmää johtava Arturo Menchaca-Rocha arvioi ilmaisimen löytävän kaikki pyramidin sisäiset kammiot, jotka olisivat yli 75 cm korkeita. Mittausten odotettiin kestävän noin vuoden.


title: Myoniradiografia

text: Los Alamosin National Laboratoryssä tutkittiin 2000-luvun alussa myoniradiografian käyttöä laittoman ydinmateriaalin kuljetuksen valvonnassa. Röntgen- ja gammavalaisulaitteet, joita on käytössä Yhdysvaltain raja-asemilla, ovat eliminoitavissa lyijy tai terässuojilla. Mutta myoneja käyttäen raskaat alkuaineet sinällään on mahdollista havaita ja tunnistaa, kuten mahdollisen ydinmateriaalin suojana oleva metalli, tai ydinmateriaali itsessään. Tämä siksi, että myonien hajonta on hyvin herkkä läpikuljettavan aineen tiheydelle ja atomiluvulle. Myonien läpäisy on myös paljon parempi.


title: Myoniradiografia

text: Laitteisto koostuu auton ylä- ja alapuolella olevista ilmaisimista ja tutkijat ovat kertoneet sen löytävän suojatun ydinmateriaalin noin minuutissa. Myonit eivät ole myöskään erityisen vahingollisia autossa oleville ihmisille röntgen- tai gammasäteiden tapaan, sillä he saavat saman myoniannoksen taivaalta joka tapauksessa.


title: Myoniradiografia

text: Japanissa on kokeiltu myoniradiografiaa tulivuorten purkauksien ennakoinnissa. Laavan pinnan nousu voisi olla havaittavissa menetelmällä, sen hitaudesta huolimatta.


title: Myoniradiografia

text:
1940-luvulla tutkijat Australiassa hyödynsivät menetelmää lumimittauksissa vuoristossa.
Myoneja on mahdollista tuottaa myös keinotekoisesti. Jo vuonna 2004 japanilainen tohtori Kanetada Nagamine piti mahdollisena rakentaa olemassaolevalla teknologialla siirrettävä, pienikokoisiin hiukkaskiihdyttimiin perustuva läpivalaisulaite, joka tuottaisi 600 MeV:n myoneista koostuvan suihkun. Rahdin ohella hän esitti mahdollisiksi käyttökohteiksi masuunit ja ydinreaktorit. Lisäksi hän visioi tehokkaammalla laitteella olevan mahdollisuuksia myös tulivuorten tarkkailussa.


title: Vastike (ositus)

text: Vastike on osituksessa esiintyvä omaisuuserä, jolla pyritään turvaamaan osituksen oikeudenmukaisuus. Avio-oikeuden alaiseksi on voinut siirtyä avio-oikeuden ulkopuolista omaisuutta tai toinen puoliso on voinut pienentää avio-oikeuden alaisen omaisuutensa määrää toisen puolison vahingoksi. Tällöin vastike-erien avulla pyritään ennallistamaan tilanne sellaiseksi kuin se olisi ollut ilman asiattomia muutoksia. Ennallistamista suoritetaan vain siinä määrin, kuin se on mahdollista velkojien asemaa loukkaamatta.


title: Vastike (ositus)

text: Oikeus vastikkeeseen syntyy esimerkiksi silloin, kun puoliso on enentänyt avio-oikeuden alaista omaisuuttaan vapaaomaisuudellaan (avioliittolaki, 234/1929, 92 §). Vastiketta saa myös silloin, kun avio-oikeusomaisuudesta on vähennetty velkaa, joka olisi pitänyt vähentää vapaaomaisuudesta. Vastikeoikeus syntyy siinäkin tapauksessa, että puoliso on vähentänyt omaisuuttaan sopimattomalla menettelyllä (avioliittolaki, 93–94 §). Vastiketta joutuu maksamaan myös puoliso, joka on hankkinut tai parantanut avio-oikeusomaisuudella vapaaomaisuutta. Samoin tapahtuu, jos on maksanut velan avio-oikeuden alaisella omaisuudellaan, vaikka se olisi pitänyt maksaa vapaaomaisuudella.


title: Vastike (ositus)

text: Kun osituksen syynä on puolison kuolema, syntyy vastikeoikeus ennakkoperinnöstä, joka on annettu kumman tahansa puolison avio-oikeusomaisuudesta. Ennakkoperintö vähennetään saajansa perintöosasta (avioliittolaki 94a §). Tällöin ennakkoperintö ei pienennä lesken avio-osaa. On huomattava, että se mitä pesään kuuluu ratkeaa ositusperusteen syntyhetkellä eli puolison kuolinhetkellä tai avioerohakemuksen jättöhetkellä. Jos omaisuutta hukataan tai puolison etua loukataan ositusperusteen syntyhetken jälkeen, se ei vaikuta osituslaskelmaan. Osituslaskelmassa oletetaan, että hukattu omaisuus kuuluu yhä pesään. Menettely takaa loukatulle puolisolle vastiketta paremman turvan.


title: Baseballin SM-sarja 1997

text: Baseballin SM-sarja 1997 oli lajin 16. SM-sarjakausi. Loppuottelussa kohtasivat jälleen Athletics ja Expos. Muut joukkueet sarjassa olivat Puumat ja Twins, jonka kausi jäi ainokaiseksi SM-sarjassa.


title: Lillian Hellman

text: Lillian Hellman (20. heinäkuuta 1905 New Orleans, Louisiana – 30. heinäkuuta 1984 Martha's Vineyard, Massachusetts) oli yhdysvaltalainen näytelmäkirjailija. Hänen kirjoittamia näytelmiään ovat muun muassa "The Children's Hour" (1934), "The Little Foxes" (1939, suom. "Pienet ketut"), "Watch on the Rhine" ("Vartio Reinillä", 1941), "Another Part of the Forest" (1946, suom. "Perhesalaisuus") ja "Toys in the Attic" (1960, suom. "Rikotut leikit"). Hellmannilla oli pitkäaikainen suhde kirjailija  Dashiell Hammettin kanssa.


title: Lillian Hellman

text: Pienet ketut näytelmän Broadway-tähdet olisivat halunneet luovuttaa näytösten tulot Suomen hyväksi talvisodan aikana, mutta Hellman kielsi lahjoituksen ja väitti käyneensä 1937 Suomessa ja nähneensä kadut täynnä Hitler-julisteita ja että Suomi olisi täysin natsi-Saksan vasalli.


title: Ghostbusters II

text: Ghostbusters II (televisioesityksessä käytetty myös nimiä "Ghostbusters II – haamujengi II" ja "Haamujengi II") on vuonna 1989 ensi-iltansa saanut yhdysvaltalainen tieteiskomedia. Elokuva on jatkoa vuoden 1984 elokuvalle "Haamujengi". Elokuvan on ohjannut Ivan Reitman. Elokuvan pääosissa ovat Bill Murray, Dan Aykroyd, Harold Ramis, Rick Moranis, Ernie Hudson, Peter MacNicol ja Sigourney Weaver. Elokuvan menestystä esimerkiksi Suomessa siivitti "Haamujengi"-sarjakuvalehti, jota oli julkaistu vuodesta 1988. Elokuvan alkuperäinen nimi oli "Ghostbusters II: River of Slime". Nimestä luovuttiin kuitenkin pian. Avausviikollaan elokuva tuotti 29 472 894 dollaria. Tämän tuottoennätyksen rikkoi myöhemmin Batman-elokuva "Batman", jonka pääosaa esitti Michael Keaton.


title: Ghostbusters II

text: Haamujengin liiketoimet eivät suju enää yhtä mallikkaasti, joten he joutuvat ansaitsemaan elantonsa muilla tavoilla, esimerkiksi viihdyttäjinä lastenkutsuilla tai heikkotasoisen keskusteluohjelman juontajina. Pian Danan (Weaver) vauva on kuolla oudossa onnettomuudessa, ja Haamujengi ryhtyy tutkimaan tapausta. Pian selviää, että muinainen karpatialainen hallitsija, Vigo von Homburg Deutschendorf on uudelleensyntymässä. Pian New Yorkin viemäreistä löytyy vihaa liman muodossa. Titanicin saapuessa satamaan oudot tapahtumasarjat ovat huipussaan, mutta niin on Haamujengikin.


title: Ari Paulow

text: Ari Paulow (s. 1954 Kajaani) on suomalainen kirjailija, jonka nykyinen kotipaikka on Kempele. Paulow tunnetaan muun muassa yksityisetsivä Jesse Hackmanin tutkimuksista kertovista rikoskirjoistaan. Hackman-dekkarit ovat pääosin kirjailijan pitkäaikaiseen kotikaupunkiin Ouluun sijoittuvia kovaotteisia toimintaromaaneja, joissa tarinan kulkua säestää hurtti huumori. Aiemmin Paulow on kirjoittanut muun muassa Jerry Cotton Spesiaaleja sekä vuodesta 2012 alkaen nuorten seikkailuromaaneja. Paulow on toiminut kolumnistina muun muassa Kalevan omistamassa Forum24-lehdessä ja avustanut useita sanoma- ja aikakauslehtiä. Varsinaiselta koulutukseltaan Paulow on konstruktioteknikko. Paulow toimi myös ravintoloitsijana Oulussa 1980-luvun lopulta vuoteen 2010.


title: New York Blood Center

text: New York Blood Center on New Yorkissa toimiva veripankki. Laitoksen perusti vuonna 1964 Aaron Kellner. Sitä ylläpitää voittoa tavoittelematon järjestö.


title: New York Blood Center

text: Veripankin laboratorio, nykyiseltä nimeltään "Lindsley F. Kimball Research Institute", on tehnyt merkittävää tieteellistä perustutkimusta veriturvallisuuden ja virologian alalla. Laboratorion tutkijoista tunnetuimpia ovat Alfred M Prince, Betsy Brotman, Wolf Szmuness ja Pablo Rubinstein.


title: Leonard von Pfaler

text: Leonard von Pfaler (20. joulukuuta 1856 Turku – 28. helmikuuta 1931) oli suomalainen juristi, pankinjohtaja ja valtiopäiväedustaja.


title: Leonard von Pfaler

text: Von Pfalerin vanhemmat olivat lääninrahastonhoitajan apulainen "Carl Fredrik von Pfaler" ja "Karolina Miller". Hän valmistui filosofian kandidaatiksi vuonna 1876, lakitieteen kandidaatiksi vuonna 1882 ja sai varatuomarin arvon vuonna 1887. Ennen varatuomariksi tuloaan hän ehti olla Valtiopäiväkirjaston johtaja vuosina 1879–1884. Vuosina 1889–1892 hän toimi senaatin valtionvaraintoimituskunnan ensimmäisenä apukamreerina, mutta vuonna 1892 hän siirtyi Pohjoismaiden Osakepankin Helsingin haarakonttorin johtajaksi. Pankin toimitusjohtajaksi von Pfaler nousi vuonna 1907, ja hänen suunnitelmansa uuden suurpankin perustamisesta toteutui, kun pankki yhdistyi Suomen Yhdys-Pankin kanssa 1919. Von Pfalerista tuli muodostuneen Pohjoismaiden Yhdyspankin ensimmäinen pääjohtaja, jossa asemassa hän oli vuoteen 1928 saakka, noin 72-vuotiaaksi.


title: Leonard von Pfaler

text: Poliittiselta kannaltaan von Pfaler oli ruotsinmielinen liberaali. Hän osallistui porvarissäädyn edustajana valtiopäiville 1885–1906 ja toimi porvarissäädyn puhemiehenä 1905–1906. Helsingin kaupunginvaltuuston jäsenenä hän oli vuosina 1892–1894 ja 1897–1905.


title: Leonard von Pfaler

text: Von Pfalerin puoliso oli vuodesta 1882 "Sigrid Alice Levón", jonka vanhemmat olivat kauppaneuvos "Alexander August Levón" ja "Alexandra Teresia Gottsman". Parille syntyi neljä lasta: Greta (s. 1883), Carl Robert (s. 1885), Carl Sigurd (s. 1888) ja Gurli (s. 1889).Punaisen Ristin postimerkkisarjassa julkaistiin Leonard von Pfalerista ruskea postimerkki 26. marraskuuta 1956. Sen arvo oli 10 markkaa, jonka lisäksi siitä maksettiin kaksi markkaa lisää (10 markkaa + 2 markkaa)


title: Français Pour Une Nuit

text: Francais Pour Une Nuit, French For One Night, "Yksi Ranskalainen Yö" on Metallican ensimmäinen virallinen konserttitaltionti 2000-luvulla ja myös ensimmäinen 10 vuoteen sitten vuoden 1999 S&M julkaisun, jolla Metallica soitti sinfoniaorkesterin säestyksellä .


title: Français Pour Une Nuit

text: Francais Pour Une Nuit on kuvattu roomalaisessa amfiteatterissa, Nimes'n kaupungissa, Ranskassa. Tämän lisäksi keikka taltioitiin kokonaan ranskalaisin voimin, sillä se kuvattiin, nauhoitettiin ja edioitiin ranskalaisilla kamera- ja nauhoitusryhmillä. Julkaisun ulkoasun on suunnitellut ranskalainen suunnitteluryhmä. Myös lopputekstit ovat ranskaksi. Ainoat ei-ranskalaiset osat julkaisussa ovat Metallican kolme amerikkalaista, James, Kirk ja Robert, seka bändin yksi tanskalainen, Lars ja bändin kuvaaja, englantilainen Ross Halfin. Myös viisi onnekasta ranskalaista kisavoittajaa pääsi kuvaamaan konserttia yleisöstä. Kisavoittajien taltioinnit tulivat mukaan DVD:n extroihin.


title: Français Pour Une Nuit

text: Konsertti DVD on saatavilla kaupoista vain ranskassa. Sen voi tilata internetistä osoitteesta www.metallica.com tai www.metallicanimes.com. Suomessa DVD:tä voi tilata osoitteesta www.emp.fi tai www.cdon.com. Konsertti julkaistaan kolmessa formaatissa: Standardi DVD digipack jossa on mukana 16-sivuinen vihkonen, Blu-ray ja deluxe limited edition boksi, jossa on mukana DVD, death magnetic albumi, t-paita, laminoitu passi ja viisi eksklusiivia kuvaa.


title: Français Pour Une Nuit

text: Kappaleet, jotka Metallica soitti Nimes'n konsertissa.


title: Kalevi Nyman

text: Kalevi Nyman (oik. Veikko Torvinen) on suomalainen laulaja, jonka ensisingle julkaistiin vuonna 1967. Vuonna 1968 Nyman lauloi Unto Monosen tekemän kappaleen "Haave kaukomaasta", joka olikin viimeinen Monosen tekemä ja julkaistu kappale hänen elämänsä aikana.


title: Fort Hoodin ammuskelu

text: Fort Hoodin ammuskelussa 5. marraskuuta 2009 Yhdysvaltain maavoimien psykiatri ja majuri Nidal Malik Hasan avasi tulen Fort Hoodin sotilastukikohdassa Texasissa tappaen kolmetoista ihmistä ja haavoittaen kolmeakymmentä. Ampumisen motiivia ei vielä tiedetä, mutta hänen yhteyksiään Al-Qaidaan tutkitaan.


title: Fort Hoodin ammuskelu

text: Nidal Hasan on 39-vuotias Yhdysvalloissa syntynyt psykiatri. jonka vanhemmat ovat jordanialaisia maahanmuuttajia. Silminnäkijöiden mukaan islaminuskoinen Hasan huusi hyökätessään "Allahu Akbar". Sukulaisten mukaan hän pelkäsi lähtöä Afganistaniin ja oli joutunut kokemaan häirintää muilta sotilailta uskonnostaan ja etnisestä taustastaan. Vuonna 2007 Hasanin entinen esimies Walter Reed Army Medical Centerissä kirjoitti muistion, jossa ilmaisi olevansa huolissaan hänen epäpätevyydestä ja välinpitämättömästä käytöksestä. Muistion sanotaan olevan niin raskauttava, että se olisi voinut tuhota hänen uransa, mikäli hän olisi hakenut siviilivirkaa.


title: Fort Hoodin ammuskelu

text: Hasanin puolustusasianajaja John Galligan sanoo hänen halvaantuneen poliisin ammuttua häntä neljästi.


title: Fort Hoodin ammuskelu

text: Tultuaan tajuihinsa 9. marraskuuta 2009 Hasan kieltäytyi puhumasta rikostutkijoille.


title: Fort Hoodin ammuskelu

text: Myöhemmin hän kuitenkin myönsi tekonsa, ja sanoi haluavansa kuolemantuomion. Hasanin todettiin toimineen täydessä ymmärryksessä.


title: Fort Hoodin ammuskelu

text: Hasan todettiin 23. elokuuta 2013 syylliseksi 13 murhaan ja 32 murhan yritykseen. Hänet tuomittiin kuolemaan 28. elokuuta 2013, mutta teloitukseen voi mennä useita vuosia.


title: Vega (Street Fighter)

text: Vega on Akira Yasudan luoma Capcomin videopelihahmo Street Fighter -pelisarjassa. Se teki ensiesiintymisensä Street Fighter II:ssa vuonna 1991. Sarjan kotimaassa Japanissa hahmo tunnetaan nimellä Balrog ().


title: Vega (Street Fighter)

text: Vega oli arvostettu vuonna 2008 sijalle kymmenen IGN-sivuston laatimalle "25 parasta Street Fighter -hahmoa" -listalle.


title: Vega (Street Fighter)

text: Vega syntyi 27. tammikuuta 1967 Kataloniassa, Espanjassa aatelisperheeseen. Nuorena hän alkoi harjoitella Savatea ja Täysi-ikäisenä hän opetteli härkätaistelua, joka kuului aatelisten perinteisiin. Sittemmin Vega muutti Japaniin, jossa hän opetteli ninjutsua. Palattuaan kotimaahansa Vega liittyi salaiseen häkkitaistelupiiriin, jossa hän käytti hyväkseen oppimiansa taitoja yhdistämällä härkätaistelun ninjutsun kanssa. Vegasta tuli samalla hyvin nopeasti turnauksen parhaimpia tappelijoita. Sittemmin Vegan elämään iski tragedia, kun hän oli katsomassa äitinsä kuolemaa isänsä tappaessa hänet. Murha oli isän mukaan rangaistus epäkunnioituksesta isää kohtaan. Tämä sekoitti Vegan mielen ja hän ryhtyi elämään kaksoiselämää: päivisin sulavakäytöksisenä aatelisena ja öisin narsistisena tappajana, joka silppusi rumia ihmisiä käteen kiinnitetyillä pitkillä kolmiteräisillä terillä. Ensimmäiseksi uhriksi joutui hänen isänsä.


title: Vega (Street Fighter)

text:
Vegan julma taistelutaito ja
säälimätön luonne vaikuttivat Shadaloo rikospomo M. Bisonin niin suuresti, että hän tuli henkilökohtaisesti tarjoamaan töitä Shadaloo organisaatioon. Vega hyväksyi tarjouksen parantaakseen esteettistä ymmärrystään. Liityttyään Shadaloohon hänestä tuli yksi M. Bisonin kolmesta henkilökohtaisesta henkivartijasta. Vega oli samalla myös organisaation salamurhaoperaatioiden valvojana. Hän kuitenkin epäonnistui suojelemaan Bisonin salaista "Psycho Drive" -projektia.


title: Vega (Street Fighter)

text: Vega palasi pitkän hiljaiselon jälkeen takaisin uudelleen Shadaloon palkkalistoille salamurhaajaksi. Hän on muun muassa hyökännyt Sethin SIN -organisaatioon varastaakseen arvokasta tietoa heidän uudesta projektista. Vega yritti samalla myös tappaa Chun-Lin.


title: Vega (Street Fighter)

text: Vega esiintyi ensi kerran valkokankaalla vuonna 1994 elokuvassa Street Fighter, jossa hahmo työskenteli Shadaloo Tongissa Sagatin alaisena. Vegalla oli elokuvassa hyvin pieni rooli, tapellen vasta lopussa Ryuta vastaan. Hahmoa näytteli Jay Tavare.